Pawet: № 04 (1103)\n№ 04 (1103)\nНАША СЛОВА № 4 (1103) 23 студзеня 2013 г.\n150 гадоў назад 22 студзеня 1863 года пачалося Студзеньскае паўстанне ў Варшаве\nНа беларускіх землях пачалі адзначаць 150-я ўгодкі паўстання\nУ Гайнаўцы на Падлессі адкрылі помнік паўстанцам Студзеньскага паўстання 1863-1864 гг.\nПомнік, які знаходзіцца каля касцёла Ўзнясення святога Крыжа, узнік па ініцыятыве дэпутата польскага Сойму Кшыштафа Юргеля, сенатара Яна Дабжаньскага ды дэпутатаў сойміку Падлескага ваяводства ад партыі "Права і справядлівасць".\nНа цырымоніі асвячэння помніка драгічынскім біскупам Антоніем Дыдычам, якая адбылася 13 снежня, прысутнічалі мясцовыя ўлады, школьнікі і прадстаўнікі каталіцкага і праваслаўнага святарства.\nКшыштаф Юргель, прамаўляючы на цырымоніі, сказаў, што ў Студзеньскім паўстанні - якое, нягледзячы на пачатковыя перамогі, закончылася паразай паўстанцаў - мелі месца больш за 1200 бітваў і сутычак. У змаганні супраць царскіх войскаў загінулі больш за 10 тысяч паўстанцаў, каля тысячы царскія ўлады павесілі, 38 тысяч выслалі на катаргу, а звыш 10 тысяч былых паўстанцаў эмігравалі.\nУ Гайнаўцы на Падлессі каля 22 тысяч жыхараў. Паводле перапісу 2002 году, 26% з іх - беларусы. Паводле афіцыйных дадзеных на 2011/2012 школьны год, беларускую мову як прадмет у горадзе вывучалі 850 вучняў (350 у ліцэі ды 500 у пачатковых школах і гімназіях).\nРэканструкцыя бітвы паміж паўстанцамі Каліноўскага і расейскім войскам, стварэнне турыстычнага шляху паўстанцаў, міжнародная канферэнцыя на тэму вызвольнага паўстання 1863-64 гадоў - такія асноўныя мерапрыемствы рыхтуюцца на Гарадоцкай зямлі (Польшча) напрыканцы красавіка.\nСёлета ў Польшчы, як і ў Беларусі, адзначаюць 150-годдзе з часу паўстання. Як кажа дырэктар гміннага Цэнтра культуры ў Гарадку Юры Хмялеўскі, значная частка міжнароднай канферэнцыі, запланаванай на 26 красавіка, будзе прысвечана асобе Кастуся Каліноўскага, ураджэнца вёскі Мастаўляны блізу Гарадка.\nУ Кнышынскай пушчы, на тэрыторыі надлясніцтва Валілы, блізу якога і месціцца Гарадок, знаходзіцца пахаванне паўстанцаў. Як кажа надляснічы Кшыштаф Бозік, у гэтых мясцінах адбылася вялікая бітва паўстанцаў пад кіраўніцтвам Валерыя Ўрублеўскага і Ануфрыя Духінскага з расейскімі войскамі. У агульнай магіле на тэрыторыі надлясніцтва Валілы пахаваныя 32 паўстанцы.\nУ Беларусі першы крок зрабіла "Белпошта"\n"Белпошта" выпусціла картку з маркай да 175-годдзя Каліноўскага. Памятнае гашэнне адбудзецца 2 лютага.\nПаштовая картка з маркай "175 гадоў з дня нараджэння Кастуся Каліноўскага" з'явіцца 28 студзеня - пра гэта інфармуе сайт "Белпошты".\nНа марцы - партрэт Каліноўскага на фоне газет "Мужыцкая праўда", на паштоўцы - выступ Каліноўскага перад сялянамі.\nМастак М. Рыжы.\n20 студзеня 2013 года ў сядзібе ТБМ у Менску адбылася чарговая Рада ТБМ.\nПаседжанне пачалося з хвіліны маўчання ў памяць аднаго з заснавальнікаў ТБМ Міхася Чарняўскага.\nСа справаздачай кіраўніцтва ТБМ аб працы арганізацыі за 2012 год выступіў старшыня ТБМ Алег Трусаў.\nПра культурніцкую, асветніцкую і выдавецкую дзейнасць ТБМ распавяла першы намеснік старшыні ТБМ Алена Анісім.\nРада разгледзела і прыняла План дзейнасці ТБМ на 2013 год.\nРада прыняла пастановы аб памеры сяброўскіх складак на 2013 год і аб зменах у складзе Сакратарыяту ТБМ.\nРада прыняла пастанову аб перарэгістрацыі сяброў ТБМ і разгледзела шэраг бягучых пытанняў дзейнасці ТБМ.\nНе стала Міхася Чарняўскага\nПрэзідыюм Беларускай сацыял-дэмакратычнай партыі (Грамады) з глыбокім смуткам паведамляе, што 20 студзеня 2013 года на 75-м годзе жыцця перастала біцца сэрца ветэрана партыі, выдатнага беларускага археолага і гісторыка, сябра Саюза беларускіх пісьменнікаў і грамадскага аб'яднання "Ветэраны Адраджэння", кандыдата гістарычных навук, дацэнта Беларускага дзяржаўнага ўніверсітэта Міхася Чарняўскага.\nСябры БСДП нізка схіляюць галовы перад памяццю Міхася Міхайлавіча - ініцыятара адражэння беларускай сацыял-дэмакратыі, патрыёта Бацькаўшчыны, чалавека высокіх маральных якасцяў, які да канца захоўваў вернасць ідэалу незалежнай дэмакратычнай сацыяльнай прававой Беларускай дзяржавы, зрабіў дастойны ўклад у развіццё нацыянальнай культуры і навукі.\nУ сувязі з цяжкою стратай Прэзідыюм Беларускай сацыял-дэмакратычнай партыі (Грамады) выказвае шчырае спачуванне родным Міхася Міхайлавіча - яго жонцы, дзецям і ўнукам, усім яго сябрам і таварышам, усім, хто ведаў, любіў і паважаў яго, цаніў яго працу.\nСуцяшэннем усім нам можа быць толькі ўсведамленне таго, што імя Міхася Міхайлавіча Чарняўскага назаўсёды ўпісана ў гісторыю беларускай сацыял-дэмакратыі, беларускай нацыянальнай культуры і гістарычнай навукі.\nІрына Вештард, Мечыслаў Грыб, Ігар Барысаў, Валянціна Болбат, Андрэй Казановіч, Ганна Канюс, Ігар Маслоўскі, Аляксей Сігаеў, Анатоль Сідарэвіч, Аляксандра-Вольга Тыгрыцкая, Алег Шабетнік, Анатоль Юрэвіч.\n3. Супрацоўніцтва з дзяржаўнымі структурамі па пытанні выкарыстання дзяржаўнай беларускай мовы, Міністэрствам сувязі па пытаннях выпуску беларускамоўнай прадукцыі.і Міністэрствам гандлю па пытанні беларускамоўнай рэкламы.\n5. Праца з прадпрыемствамі па ўкараненні беларускамоўнага афармлення выпусканай прадукцыі, асабліва ў галіне стварэння розных стандартаў і інструкцый.\n9. Забеспячэнне дзейнасці інтэрнэт-партала ТБМ.\n11. Выдаць паштоўкі да юбілеяў М. Гарэцкага, В. Ластоўскаага, Кірылы Тураўскага і Янкі Маўра.\n900 год з дня нараджэння Кірылы Тураўскага.\n425 гадоў з часу выдання Статута ВКЛ.\n25 гадоў з часу ўтварэння аргкамітэту Беларускага народнага фронту "Адраджэньне", Рэспубліканскага гістарычна-асветнага таварыства памяці ахвяр сталінізму "Мартыралог Беларусі".\n100 гадоў з дня нараджэння Масея Сяднёва, б еларускага пісьменніка.\n120 гадоў з дня нараджэння Паўліны Мядзёлкі , дзеяча культуры.\n100 гадоў з дня нараджэння Сяргея Грахоўскага , беларускага паэта і празаіка.\n100 гадоў з дня нараджэння Эдзі Агняцвет (сапр. Каган Эдзі Сямёнаўна), беларускай паэтэсы.\n215 гадоў з дня нараджэння Адама Міцкевіча (1798, Наваградчына - 1855), паэта, публіцыста, грамадск. дзеяча.\n120 гадоў з дня нараджэння А. Мрыя (сапр. Шашалевіч Антон Антонавіч), беларускага пісьменніка.\n80 гадоў з дня нараджэння Валянціна Грыцкевіча, беларускага гісторыка.\nРада ТБМ пастанаўляе вызначыць наступныя памеры сяброўскіх складак з 1 лютага 2013 года.\n1. Для тых, хто працуе - 30 тыс. руб.\n2. Для беспрацоўных - 10 тыс. руб\n3. Для студэнтаў - 5 тыс. руб.\n4. Для пенсіянераў - 15 тыс. руб.\n5. Для вучняў школ, ліцэяў і гімназій - 3 тыс. руб.\n6. Для грамадзян Расіі - 200 расійскіх рублёў.\n7. Для грамадзян іншых краін - 10 $.\nПастанова Рады ТБМ імя Ф. Скарыны "Аб перарэгістрацыі сяброў ТБМ\nу 2013 годзе"\n30 студзеня у межах кампаніі "Будзьма" адбудзецца прэзентацыя кнігі гісторыка Анатоля Грыцкевіча "Выбраныя творы". Імпрэза праводзіцца на сядзібе ТБМ па вул. Румянцава, 13. Пачатак - 18. 00 гадзін. Уваход вольны.\nСправаздача старшыні ГА "ТБМ імя Ф. Скарыны" Алега Трусава аб дзейнасці арганізацыі за 2012 год\nГэты год быў для нас годам цяжкай, але стваральнай працы як у Менску, так і ў рэгіёнах нашай краіны. Найбольш актыўна працавалі рэгіянальныя актывісты Магілёва, Віцебска, Гародні, Ліды, Полацка, Наваполацка, Баранавічаў, Гомеля, Пружанаў, Валожына, Асіповічаў, Фрунзенскага і Ленінскага раёнаў горада Менска, мястэчка Падсвілле Глыбоцкага р-на, Шаркаўшчыны і іншых. У нашы шэрагі актыўна ўступала моладзь, асабліва ў Менску. Актыўна працуе адноўленая суполка ТБМ у Івянцы. Пра нашу дзейнасць рэгулярна пісалі "Наша слова", "Новы час", "Наша ніва", "Народная воля", "Звязда", ЛіМ, "Краязнаўчая газета" і іншыя сродкі масавай інфармацыі. Дзейнасць ТБМ таксама асвятляюць тэлеканал Белсат, радыё "Свабода", радыё "Рацыя", беларуская рэдакцыя Польскага радыё, партал tut.by і іншыя.\nДзякуючы намаганням маладых супрацоўнікаў БТ, працягвае выходзіць у эфір рэгулярная перадача, прысвечаная гісторыі беларускіх слоў і выразаў (выходзіць штоаўторак і чацвер на АНТ). Беларуская мова паступова вяртаецца ў выпускі навінаў, асабліва на мясцовым тэлебачанні.\nУ мінулым годзе выйшлі 6 і 7 нумары часопіса "Верасень" (галоўны рэдактар Эдуард Акулін). Нумары "Верасня" актыўна распаўсюджваюцца не толькі ў Менску, але і ў іншых рэгіёнах нашай краіны.\nАктывізавалася праца курсаў па вывучэнні беларускай мовы для розных групаў насельніцтва. Праходзілі заняткі па беларускай мове, гісторыі і літаратуры для вучняў 7 - 11 класаў пад кіраўніцтвам Лявона Баршчэўскага. Была арганізавана асобная група для навучання беларускай мове дарослых, якую ўзначаліла Юля Карчагіна. Заняткі адбываліся два разы на месяц.\nРазам з іншымі грамадскімі арганізацыямі ТБМ бярэ чынны ўдзел у праекце "Будзьма беларусамі". У Менску і ў іншых гарадах адбылося шмат розных мерапрыемстваў: прэзентацыі беларускіх кніг, сустрэчы з цікавымі асобамі. Сярод актыўных арганізатараў і выступоўцаў трэба адзначыць Алену Анісім, Эдуарда Акуліна, Станіслава Судніка.\nУ мінулым годзе мы зноў пачалі выпускаць "Наша слова" у фармаце 8-мі палос. Нягледзячы на тое, што з'яўляюцца новыя аўтары і ёсць цікавасць да публікацыі розных матэрыялаў, сітуацыя з падпіскай жадае быць лепшай. Колькасць падпісчыкаў не дасягае нават тысячы чалавек, а каб газета нармальна існавала, іх павінна быць каля пяці тысяч. Тым не менш, хачу адзначыць актыўную працу па падпісцы на "Наша слова" кіраўнікоў Салігорскай і Слуцкай гарадскіх арганізацый ТБМ спадароў Шаравара і Курыльчыка. Салігорск падпісаў 75 асобнікаў (2-е месца па краіне пасля Менска), Слуцк - 21 асобнік, раней было 7. Але я вымушаны зноў звярнуцца да прысутных. Сябры! Неабходна ўсім разам пашыраць кола падпісчыкаў. З гэтай нагоды хачу выказаць словы падзякі Федэрацыі прафсаюзаў Беларусі, якая на працягу мінулага года выдзеліла каля 2 мільёнаў рублёў на падпіску раённых і школьных бібліятэк і музеяў краіны на беларускамоўныя выданні.\nДзякуючы грамадскасці на Гарадзеншчыне было адкрыта 20 новых першых беларускіх класаў у рускамоўных школах. Аднак сітуацыя дастаткова цяжкая, бо кіраўніцтва Міністэрства адукацыі не жадае займацца пашырэннем беларускамоўнай адукацыі. Таму нашу дзейнасць у гэтым кірунку неабходна актывізаваць. Тут дарэчы будзе згадаць пра шэраг публікацый на гэту тэму ў "Народнай Волі". Замест таго, каб па прыкладу "Нашай нівы" інфармаваць бацькоў і дзяцей краіны аб магчымасці навучацца ў беларускамоўных класах і школах, журналісты "Народнай Волі" пасля пачатку навучальнага году распачалі кампанію па дыскрэтацыі дзейнасці ТБМ і ТБШ у гэтым кірунку. Мы заклікаем рэдакцыю "Народнай Волі" салідарызавацца з бацькамі і дзецьмі, якія хочуць атрымаць беларускамоўную адукацыю, і дапамагчы ім у гэтым. Напрыклад, падаць інфармацыю непасрэдна ад устаноў Міністэрства адукацыі, якія садкі і школы праводзяць набор у беларускамоўныя групы і класы.\nНа працягу 2012 г. на рахунак паступіла 170 965 010 рублёў. З іх ахвяраванні склалі 161 655 610 руб., складкі - 9 309 400 руб.\nХочацца цёплым словам адзначыць нашых фундатараў і ахвярадаўцаў. Сярод іх - Павел Падкарытаў з Екацерынбурга, сям'я Прыгожыных з Масквы, Фелікс Шкірманкоў са Слаўгарада, Іна Казлоўская, Павел Чайкоўскі, Ірына Прылішч, Тамара Лазарук, Анатоль Чачотка, Іван Кукавенка з Менску, Васіль Цынгалёў са Жлобіна, Людвіка Таўгень з Валожына, Роза Рымар, Лілея Некраш з Гародні, Васіль Рагаўцоў з Магілёва, Антон Фурс з Паставаў, Сяргей Птушко з в. Хільчыцы Жыткавіцкага раёна, клуб "Спадчына" з в. Дварэц Дзятлаўскага раёна, сябры клуба "Прамова" з Менска, Мар'ян Місевіч з м. Падсвілле Глыбоцкага раёна, Аляксандра Восіпава з Гомеля, сябры ТБМ з Наваполацка, Надзея Барт-Юрэвіч з Германіі і многія іншыя.\nНа працягу 2012 года да кастрычніка дзейнічаў праект "Захаванне культурнай спадчыны праз удзел у краязнаўчай дзейнасці", выдзелены ТБМ Дзяржаўным дэпартаментам ЗША. У ажыццяўленні гэтага праекта прынялі актыўны ўдзел сябры ТБМ з розных рэгіёнаў краіны. У рэалізацыі гэтага праекта нам аказвала дзейсную падтрымку Міністэрства культуры, а таксама наш партнёр Нацыянальны гістарычны музей Рэспублікі Беларусь.\nУ сённяшняй рэчаіснасці нам не абысціся без сталай мабільнай прысутнасці нашай арганізацыі ў інтэрнэт-прасторы. У мінулым годзе пачаў працаваць сучасны інтэрнэт-партал ТБМ. Гэта дазваляе нам вырашаць наступныя задачы: 1) па-першае, своечасова размяшчаць інфармацыю пра ТБМ: яе гісторыю, структуры, дзейнасць; 2) па-другое, рабіць маніторынг стану лінгвістычных правоў грамадзян і аператыўна рэагаваць на выпадкі іх парушэння; 3) па-трэцяе, выходзіць на іншыя пласты грамадства, наўпрост незаангажаваныя ў дзейнасць нашай арганізацыі, і некаторыя іншыя. Хачу выказаць асаблівую падзяку за стварэнне і працу партала наступным сябрам ТБМ: аўтару ідэі гэтага праекта, перакладчыку тэкстаў на англійскую мову намесніку старшыні Дзянісу Тушынскаму, адміністратару партала Жэні Парашчанка і рэдактару, першаму намесніку старшыні Алене Анісім.\nНа нашым партале прадугледжаны старонкі для найбольш актыўных рэгіянальных структур ТБМ. Многія рэгіянальныя арганізацыі гэтым скарысталіся і ўсе могуць даведацца, што робіцца нашымі сябрамі ў Віцебску, Баранавічах, Магілёве, Лідзе, у м. Падсвілле Глыбоцкага раёна, у Пружанах і іншых структурах ТБМ. Мы запрашаем усіх астатніх далучацца да гэтай працы, каб нашыя рэгіёны былі належным чынам прадстаўлены на агульным партале арганізацыі.\nШаноўныя сябры! У мінулым годзе нам шмат што ўдалося зрабіць, дзякуючы нястомнай працы нашых актыўных сяброў. Мы ўмацавалі свой аўтарытэт у грамадстве як найбуйнейшая грамадская арганізацыя. Пра гэта сведчаць апошнія месяцы 2012 года, калі мы разам з грамадзянамі адстаялі беларускую лацінку ў метро, беларускамоўнае афармленне Берасцейскага чыгуначнага вакзала, вяртанне беларускай мовы на праязныя білеты ў гарадскім транспарце сталіцы. У быгучым годзе нам неабходна асобную ўвагу надаць перарэгістрацыі наяўных сяброў ТБМ, асабліва ў рэгіянальных структурах.\nМінулы Год Кнігі і Свята беларускага пісьменства, вядома ж, паклікаў, менавіта, бібліятэкі, школы, яслі-садкі звярнуць ўвагу на пісьменніцкую творчасць, успомніць беларускае слова, зрабіць нейкія спробы даследвання, правесці мерапрыемствы. У Падсвільскай дзіцячай бібліятэцы, напрыклад, я бачыла аб'яву конкурсу на лепшага чытача. Вось толькі, ці выявілі яго - невядома. Быў нейкі рух у школе, у дзіцячым яслях-садку, бо прасілі творы і запрашалі на сустрэчы. Рухава ішла кампанія, асабліва пры набліжэнні даты.\nУладныя кіраўнікі паклапаціліся пра выданне агульнага зборніка глыбоцкіх творцаў "Там, дзе возера Глыбокае". У выдавецкім руху пастараліся прыватныя выдаўцы - Яраслаў Берніковіч і Зміцер Лупач (вярстальшчык). Ён жа - кіраўнік раённай арганізацыі ТБМ. Яны выпусціліі некаторыя краязнаўчыя кнігі, і мастацкія.\nШто датычыць нашай суполкі ТБМ, у мінулым годзе мы зладзілі вечарыну беларускіх спеваў, правялі прэзентацыі кніг (у Падсвіллі і Глыбокім), выступілі ў друку ў абарону мовы, сабралі подпісы пад зваротамі ва ўладныя структуры за мову, звярнуліся да свайго прадстаўніка ў Парламенце - далі наказ паклапаціцца за ўдасканаленне Закона аб мовах. І, вядома, на працягу года высылалі грашовыя сродкі-ахвяраванні ў цэнтр ГА ТБМ. І тут варта выдзеліць Мар'яна Місевіча і Мікалая Сауліча.\nХто будзе чытаць?\nСябра ТБМ (дырэктар дзіцячай турбазы, кіраўніца дзіцячага турыстычнага гуртка) Людміла Васіл'еўна нядаўна правяла адзін з адкрытых тэматычных заняткаў у русле плану ведання сям'і, школы, вядомых яе выпускнікоў і талентаў роднай мясціны.\nЯк дайшла чарга да знаёмства з людзьмі-выпускнікамі, я трапіла ў кола зацікаўленасці. Але спачатку пра тое галоўнае, вакол якога верціцца думка, да якога так цяжка прабіваецца паветра. Мова!\nНа дзіцячай турбазе матэрыялы па вывучэнні роднага краю, безумоўна, вядуцца на нашай мове. Ёсць яна і ў школьным краязнаўчым музеі - адзіным месцы (пасля касцёла), бо настаўніца гісторыі Людміла Іванаўна Сауліч выдатна ёй валодае. І доўгі час вяла ўрокі. Да пары загаду - выкладаць гісторыю на другой мове. І ў сувязі з такой строгасцю Людміла Іванаўна не магла прывыкнуць, пераключыўшыся на суседнюю ў родным класе. Але, як толькі экскурсія ў музей - яе грудзі напаўняюцца паветрам.\nДзеці турыстычнага гуртка і наведалі з Людмілай Васільеўнай музей згодна выхаваўчага плану. Усё паглядзелі і праслухалі. Тут яны натрапілі на мой след (паэткі Марыі Баравік). Гэтае юнае пакаленне не можа помніць пра мой лялечны, пра "Чароўную школу" і г. д. Але ж ведае Людміла Васільеўна. Ды і Людміла Сяргееўна Арцімёнак, якая і падвяла свой чацвёрты клас да адкрыцця Марыі Баравік. Яна з вучнямі прыняла ўдзел у навукова-практычнай канферэнцыі паміж дзецьмі пачатковых класаў раёна. Зрабілі даследванне маёй дзіцячай творчасці. Людміла Сяргееўна, згодна свайго настаўніцкага густу і практыкі, выхаваўчых запатрабаванняў скампанавала па тэмах, жанрах выбранае. Атрымалася змястоўная самаробка-кніга, якая і рэкамендавана вучням пачатковых класаў для вывучэння твораў пісьменнікаў роднага краю.\nЯсна, што далей канферэнцыі гэтую кнігу ніхто не запусціў. Не да гэтага раённаму аддзелу адукацыі, раённым уладам. Год кнігі вымагаў мерапрыемстваў, і яны праводзіліся. Але ў Падсвільскай школе, такім чынам, нейкая група дзяцей, шырэй пазнала пісьменніцу.\nВось з гэтай кніжкай і азнаёміла сваіх гурткоўцаў Людміла Васільеўна. І са мною, паклікаўшы на сустрэчу. Далучыліся і дзеці з групаў лагера, выхавацелькі - А.П. Будзько, А.А. Усовіч, Л.С. Арцімёнак і іншыя. Людміла Васільеўна была падрабязная і натхнёная. Яна распавядала, чытала. Таксама і дзеці - Рома Бельскі, Мікіта Зуй, Вася Піскуновіч і іншыя. Я крыху прадоўжыла чытанне і пагутарыла з дзецьмі.\nБезумоўна, добра, што мы сустрэліся. Нейкую карысць гэта сустрэча мае - адбылося знаёмства і стварылася ўражанне. Але самотна, што дзеці не ўмеюць, нават, чытаць. У іх адзін урок у тыдзень роднай мовы і адзін чытання. Усё астатняе рускамоўнае.\nТакі мізер адведзены на родную мову ў школах. І мы гаворым пра беларускае пісьменства, Год Кнігі, пра тое, што адбылося шыкоўнае свята. А ў мяне столькі вершаў, казак, загадак, скарагаворак на роднай мове! Хто іх будзе чытаць?\nМарыя Баравік, м. Падсвілле.\nКНІГА "НЕ АДЗІНЫМ ХЛЕБАМ" VIVERE NATURAE SI CONVENIENTER AMARENT MORTALES, MEDICA NIL OPUS ESSET OPE\nКалі б людзі былі схільныя жыць у адпаведнасці з прыродай, не патрэбна была б медыцынская дапамога.\nКніга "Не адзіным хлебам" перавыдавалася ўжо чатыры разы. Многія яе набылі, чыталі, чытаюць і перадаюць другім азнаёміцца з яе зместам. Чытаюць вернікі і тыя, хто не веруе ў Бога, простыя людзі і вучоныя. Кнігу можна знайсці ў многіх бібліятэках Беларусі, у медыцынскіх і нават навучальных установах. Мяркуючы па водгуках, разумею, што людзі задумваюцца. А гэта ўжо добра.\nКніга "Не адзіным хлебам" падаравана Прэзідэнту Рэспублікі Беларусь Аляксандру Лукашэнку, былому Прэзідэнту Расійскай Федэрацыі Дзмітрыю Мядзведзеву, Прэзідэнту Украіны Віктару Януковічу.\nГэтую кнігу я асабіста падараваў Міністру аховы здароўя Рэспублікі Беларусь. Ён, крыху азнаёміўшыся са зместам, сказаў, што абавязкова яе прачытае яшчэ раз больш уважліва. Кніга, на думку Міністра, цікавая сваім зместам, высокай духоўнасцю і перакананасцю аргументаў, вяртае чалавека да здаровага ладу жыцця.\nУ кнізе паведамляецца, што амаль усе нашы праблемы са здароўем у нас саміх і залежаць не толькі ад акаляючага нас асяроддзя і вінаватасці іншых. Таму чытач задумваецца, як быць далей, хто дапаможа. Вядома, на гэтыя пытанні адказаць можа толькі прафесійная медыцына, толькі яна разам з Усяленскай Хрысціянскай Царквой мае юрыдычнае і маральнае права на лёс чалавека і яго здароўе.\nЛюдзі хочуць быць здаровымі, але думаюць пра сваё здароўе зрэдку. У іх заўсёды адзін клопат: як і чым сябе накарміць. I зусім не думаюць пра сваё ачышчэнне. А арганізм адтуль, знутры, просіць, каб мы думалі і пра яго ўнутраную чысціню. Таму, практыкуючы даабедзенны прыём чыстай чуць падагрэтай вады і разгрузачныя дні, мы ачысцім яго, а разам з гэтым і да нас вернецца здароўе.\nЛюдзі зацікаўлены ў рэгулярным і дастатковым кармленні свайго арганізма, а арганізм зацікаўлены ў рэгулярнай разгрузцы і ачышчэнні.\nУ сувязі з гэтым варта прыгадаць наступныя словы: не там чыста, дзе прыбіраюць, а там, дзе не накідваюць смецця. Не засмечвай свой арганізм усякай усячынай, не забывай пра неабходнасць унутранай чысціні свайго арганізма.\nІсус Хрыстос нам прыгадвае: "Гора вам, кніжнікі і фарысеі-крывадушнікі; бо вы дбаеце пра чысціню кубка і міскі звонку, а ўсярэдзіне яны поўныя драпежнасці і нястрыманасці. Фарысей сляпы! ачысці перш унутры кубак, каб ён чыстым стаў і звонку" (Мф. 23, 25-26).\nДрэнны той гаспадар машыны, які не толькі мые яе і паліруе да бляску і ніколі не сочыць за станам алівы і ўсіх хадавых механізмаў. Не будзьце такімі ў адносінах да вашага цела і арганізма.\nНа вялікі жаль, людзі вельмі мала разбіраюцца ў праблеме правільнага, здаровага харчавання. А хто іх калі вучыў, даваў прыклад? Так, мы ўсёедныя, можам есці ўсё, таму і носім у сабе ўсе віды захворванняў. Лекары нас дакараюць за дапушчаныя хваробы, а вось навучыць нас, як правільна харчавацца, не могуць.\nУ жывёл дзікай прыроды даволі рэдка сустракаюцца хваробы раку, язвы страўніка, цырозу печані і г.д., паколькі яны не ўсёедныя, яны ядуць толькі тое, што ім падказвае іх інстынкт, якому яны падпарадкоўваюцца бездакорна ўжо мільёны гадоў. А як перад жывёльным светам выглядаем мы, мы, што, акрамя досведу, інстынкту, маем яшчэ і вышэйшы розум? Хто з нас разумнейшы?\nНа вуліцах, на кожным прыпынку транспарту, ва ўсіх грамадскіх установах, офісах і туалетах павінны стаяць не урны для акуркаў, а вазы з кветкамі.\nКалі чалавек штодзень да абеду п'е чыстую падагрэтую ваду, устрымліваецца на некаторы час ад любой ежы, то яго арганізм адштурхоўвае розныя шкодныя для здароўя прывычкі да курэння, алкаголю, наркотыкаў і гэтым не дапускае многія захворванні.\nЛюбы жывы арганізм, калі ён чысты, то ён і здаровы. Так што першаснае здароўе пачынаецца і захоўваецца не лячэннем і аздараўленнем, а ачышчэннем.\nГрэх нараджае страх, боязь і неспакой, якія ахопліваюць арганізм і разбалансіроўваюць яго, зло матэрыялізуецца, праяўляючыся сімптомамі розных захворванняў. I нават часам цяжка вызначыць, хворы чалавек фізічна, ці ў яго баліць душа. Дух і цела даволі цесна звязаны паміж сабой. Трэба іх лячыць, паралельна ачышчаць, прапаноўваць чалавеку пасціцца і спавядацца. Як мы верым лякарствам, што яны дапамогуць, яшчэ больш трэба верыць у споведзь - дараванне грахоў Госпадам Богам, у Яго дапамогу.\nБрат і Сястра, няхай у любым узросце ў цябе будзе здаровы дух, бадзёры настрой. У кнізе ты адкрыеш шмат для сябе яшчэ невядомага, цікавага. Даведаешся пра пост. А пост датычыцца ўсіх і кожнага, так-сама асабіста і цябе. Таму звяртаюся да цябе, паважаны чытач, не толькі як аўтар, але і як святар, духоўнік.\nВедай, што ты посцішся не для посту, а ачышчаеш свой арганізм ад лішкаў з'едзенага і здаравееш. Прымай з самай раніцы, з досвітку да 12.00 - абеду па 1,5-2 л. чыстай цёплай вады - і будзеш жыць даўжэй у добрым здароўі. З адраджэннем посту адродзішся і ты. Прыйдзе фізічнае аблягчэнне, аздараўленне і духоўнае прасвятленне.\nПост - гэта навука пазнання і выкарыстання дадатковых ментальных, духоўных і фізіялагічных рэзерваў арганізма. Паўната і эфект гэтых рэзерваў змяшчаецца толькі ў практыцы Хрысціянскага посту, дзе ўдзельнічаюць душа і цела.\nНі ў якой іншай рэлігіі і ні ў якіх філасофскіх плынях практыка посту так глыбока не раскрыта, так шырока не прымяняецца і такі працяглы час - трэцяе тысячагоддзе, як у Хрысціянскай Усяленскай Царкве - у Хрысціянстве.\nХрысціянскі пост псіхалагічны і вельмі глыбокі па сваёй сутнасці і мэце. Ён уздзейнічае на ўсяго чалавека, яго фізічную, інтэлектуальную, маральную і духоўную сферу. Хто рэгулярна практыкуе ў хрысціянскім духу чысты пост, той блізкі да вяршыні дасканаласці. Ісус Хрыстос сказаў, што такі чалавек блізка да Царства Божага.\nПрактыка паказвае, што ўрач даследуе пацыента, прызначае яму лякарствы, працэдуры і пакідае яго. Пацыент застаецца сам са сваімі фізічнымі недамаганнямі, пакутамі, душэўнымі мукамі. А Усяленская Царква, пост і святар застаюцца з чалавекам заўсёды, увесь час. I ў любы момант як у храме, дома, так і ў медыцынскай установе можа пачацца яго адкрытая размова з пастарам і не толькі ў пэўны момант або дзень, а будзе працягвацца пастаянна, усё зямное жыццё.\nПост у яго сучаснай форме можна разглядаць як інструмент, які павышае працаздольнасць, фізічную і маральную ўстойлівасць, дзеяздольнасць нацыі.\nУ кнізе "Не адзіным хлебам" сказана, як зберагчы здароўе, а калі здарылася бяда - захворванне, як правільна з медыцынскага пункту гледжання чалавек павінен сябе паводзіць.\nКсёндз-пробашч Менскага касцёла Св. Сымона і Св. Алены У. Завальнюк, магістр тэалогіі, кандыдат гістарычных навук.\nМОВАЙ ТВАЁЮ ЖЫВУ!\n23 школьнікі розных класаў з розных гарадоў і вёсак сядзяць ва ўніверсітэцкай аўдыторыі, думаюць і нешта пішуць. Што адбываецца? - Ідзе працэс "беларусізацыі".\nГэтыя школьнікі сабраліся на "Беларускае пяціборства". Яны маюць высокія адзнакі па беларускай мове і звыклі лічыць, што гэтай мовай больш-менш прыстойна валодаюць. Ім прапануецца развязаць нескладаную матэматычную задачу і адказаць на пытанні з фізікі. І раптам (!) яны ўсведамляюць, што для выказвання сваіх думак у іх не хапае слоў. Яны проста не ведаюць, як назваць сваёй мовай той ці іншы панятак з матэматыкіфізікі. Не ведаюць таму, што ім пра гэта настаўнікі не казалі.\nШкольнікі не вінны ў сваім няведанні. Тады хто? Настаўнікі? Але ж настаўнік беларускай мовы і не павінен займацца з сваімі вучнямі матэматычнай тэрміналогіяй. А настаўніку матэматыкі Міністэрства адукацыі не ўмяніла ў абавязак паведамляць сваім вучням, як гучаць матэматычныя тэрміны на беларускай мове. Шмат чаго ўмяніла ў абавязак - правільную форму падпісвання сшыткаў, шырыню палёў у сшытках, як пісаць, гарызантальна ці вертыкальна, дату дамашняй працы ды іншае, ды іншае, - а вось гэтага не ўмяніла. Міністэрства нават пагрэбавала прапановай адной вядомай прафесаркі друкаваць у рускамоўным падручніку невялічкія руска-беларускія слоўнікі адмысловых тэрмінаў, у гэтым падручніку скарыстаных. Не патрэбна!\nНа думку міністэрскіх розумаў выпускніку беларускай школы (хай сабе і рускамоўнай) не патрэбна ведаць беларускую мову ў поўным аб'ёме. Ёсць нейкі нацыянальны бэйсік - і досыць! Міністэрства тут нават пярэчыць Прэзідэнту, які абвесціў, што "пытанне мовы ў нас вырашана раз і назаўсёды". А як вырашана? На роўных! Але міністэрству вынікі рэфэрэндуму не падабаюцца, і яно робіць адну мову раўнейшай за другую. І якія зараз высновы трэба рабіць Прэзідэнту, калі міністэрства яму не падпарадкоўваецца?\nДля некага з тых дваццаці трох усведамленне сваёй моўнай абмежаванасці стане маленькім шокам, і нехта з іх паспрабуе хаця б крыху выправіць гэтую хібу сваёй адукацыі. Паспрабуе! І выправіць! Сам!! Без настаўніка, без міністэрства! Канечна, не ўсе. І нават не палова. Няхай такіх будзе два-тры чалавекі. Але яны будуць. Ведаю, што кажу, бо пяціборства праводзіцца ўжо дванаццаты раз. Праводзіцца дзеля тых двух-трох чалавек.\nДалей яны чытаюць тэкст. У тэксце распавядаецца пра нейкага Ігната Дамейку, багатага пана, да таго ж і разумнага, бо яшчэ і "магістр матэматыкі", які, пачуўшы пра пачатак паўстання, кідае свой маёнтак, усё сваё багацце і далучаецца да паўстанцаў, а калі паўстанне задушана царскімі войскамі, уцякае ў Парыж, а потым чамусьці яшчэ далей, на другі канец свету, у Чылі… Ім прапануецца знайсці моўныя памылкі, раскіданыя ў гэтым тэксце, памылкі, якія найчасцей робяць яны самі. Але памылкі вышукваюцца цяжка не толькі з-за гэтага, а яшчэ і з-за таго, што тэкст цікавы. Думкі не пра памылкі, думкі пра іншае. Чаго гэтаму пану не сядзелася ў сваім маёнтку? Чаго яму не хапала?! Супраць чаго паўстаў?.. Доўгія гады працаваў на рэспубліку Чылі і марыў вярнуцца ў родную Літву. З-за гэтай мары доўга не жаніўся, але ўсё ж у 38 год, будучы прафесарам першага чылійскага ўніверсітэта, ажаніўся на пятнаццацігадовай Генрывеце… Ім яшчэ не рэжа слых гэтае вульгарнае расійскае "на" ("Иван женился на Гале" - што ён зрабіў на Галі?) і яны хутчэй не пакажуць гэта як памылку. Бо ім цікава: а што далей? А далей нічога, тут тэкст заканчваецца. Што сталася з гэтым Ігнатам у той далёкай краіне? Пытанне павісае. І, вярнуўшыся дадому, ці не кінецца хто з іх да кампутара, каб пашукаць звесткі пра таго дзівака Дамейку? Калі гэта зробіць хаця б адзін з дваццаці трох, то наша мэта дасягнута. Але мне чамусьці думаецца, што такіх будзе не адзін…\nПаўтары гадзіны ціхай працы. 23 школьнікі розных класаў з розных гарадоў і вёсак сядзяць ва ўніверсітэцкай аўдыторыі, думаюць і нешта пішуць. Зноў думаюць…\nПройдуць паўтары гадзіны. Разбягуцца яны па сваіх дамах. А праз некаторы час у тыя дамы паштальёны прынясуць лісты з паведамленнямі аб выніках іх удзелу ў беларускім пяціборстве. Акрамя тых паведамленняў у лістах будзе іншы тэкст, які, магчыма, закончыцца такімі словамі: "… Беларусь ціха чакае, пакуль ты, яе сын, успомніш пра маці сваю, павернешся да яе тварам і спытаеш: "Маці! Што трэба, каб ты жыла?" І Яна выдыхне доўгатрыманае: "Мова! Я жыву тваёй мовай." І аднекуль данясецца голас Максіма Багдановіча: "Пачуйце жа гэта! Пачуйце!! Хто можа з вас сэрцам чуваць..."\nУ Гомелі таксама з'явілася сацыяльная рэклма на беларускай мове.\nУ прыватнасці, на вуліцы Савецкай на вялікім біг-бордзе напісана: "Ма-ма = мо-ва. Любiш маму?"\nБігборд з "першым словам на роднай мове" так-сама з'явіўся ў мікрараёне "Мельнікаў луг" на вуліцы Мазурава. І гэтае "першае слова" - "Каханне".\nПра жыццё і дзейнасць Л.І. Вітан-Дубякоўскага\nНа зварот па пытанні ўшанавання памяці Лявона Іванавіча Вітан-Дубякоўскага, беларускага архітэктара, будаўніка, педагога, паэта і фалькларыста, ураджэнца Мсціслаўшчыны, раённы выканаўчы камітэт дадаткова паведамляе, што Мсціслаўскім раённым гісторыка- археалагічным музеем падрыхтаваны і аформлены інфармацыйны стэнд прысвечаны жыццю і дзейнасці Л.І. Вітан-Дубякоўскага.\nНа стэндзе размешчаны біяграфічныя данныя Л.І. В-Дубякоўскага, партрэт, інфармацыя аб гадах вучобы ў г. Санкт-Пецярбургу, Парыжы, аб працы ў Варшаве, адлюстраваны пачатак архітэктурнай дзейнасці, асноўныя архітэктурныя дасягненні.\nАсобна на стэндзе прадстаўлены фотаздымкі архітэктурных помнікаў, ва ўзвядзенні якіх прымаў удзел Л.І. В-Дубякоўскі - гэта вонкавы выгляд касцёла ў в. Дрысвяты, касцёл, збудаваны ў 1897 г. у г. Смаленску, выгляд Друйскага манастыра падчас рэканструкцыі пад кіраўніцтвам Л.І. В-Дубякоўскага ў 1930 гг., раннія праекты іншых касцёлаў.\nЗ жыццём і творчасцю знакамітага земляка Л.І. В-Дубякоўскага наведвальнікі музея знаёмяцца пры правядзенні экскурсій у экспазіцыі "Духоўныя вытокі Мсціслаўскай зямлі".\nУ адпаведнасці з арт. 20 Закона Рэспублікі Беларусь ад 18 ліпеня 2011г. "Аб зваротах грамадзян і юрыдычных асоб" Вы можаце абскардзіць прынятае па Вашаму звароту рашэнне ў Магілёўскі абласны выканаўчы камітэт.\nвыканаўчага камітэта В.У. Віцюноў.\nМіхась Міхайлавіч Чарняўскі нарадзіўся 7 сакавіка 1938 года ў вёсцы Круці Вілейскага павета Віленскага ваяводства (цяпер Мядзельскага раёна Менскай вобласці). Скончыў гістарычны факультэт Менскага педагагічнага інстытута. З 1966 года працаваў навуковым супрацоўнікам Інстытута гісторыі Акадэміі навук, вывучаў матэрыяльную і духоўную культуру першабытных плямёнаў каменнага і бронзавага вякоў на поўначы і захадзе нашай краіны. У 1971 годзе па выніках даследаванняў абараніў дысертацыю "Неаліт Паўночна-Заходняй Беларусі".\nПрацуючы ў Інстытуце гісторыі, Міхась Чарняўскі ўваходзіў у клуб патрыятычна настроенай інтэлігенцыі, вядомы як "Акадэмічны асяродак". За сваё іншадумства ў 1974 годзе ён быў звольнены з працы ў Акадэміі навук і мусіў некалькі гадоў працаваць простым рабочым.\nПа вяртанні ў Акадэмію навук Міхась Чарняўскі працягваў вывучэнне старажытнай гісторыі Беларусі. Ён вылучыў нёманскую археалагічную культуру і крывінскі варыянт нарвенскай культуры, даследаваў крэмнездабыўныя шахты ў Ваўкавыскім раёне, помнікі каменнага і бронзавага веку ў іншых мясцінах Беларусі. У 1990-2001 гг. Міхась Чарняўскі загадваў аддзелам каменнага і бронзавага веку Інстытута гісторыі.\nПяру вучонага належаць кнігі "Неаліт беларускага Панямоння" (1979) і "Археалагічныя помнікі Міншчыны" (1988). Ён стаў таксама суаўтарам кнігі "Старажытныя шахцёры на Росі" (1996). "Ілюстраваная гісторыя старажытнай Беларусі" (1997) Міхася Чарняўскага, а пазней яго "Ілюстраваная гісторыя старадаўняй Беларусі: Першабытны перыяд" (2003) сталі неафіцыйнымі падручнікамі для вучнёўскай моладзі.\nУ якасці аўтара і рэдактара Міхась Чарняўскі ўдзельнічаў у падрыхтоўцы да друку такіх грунтоўных выданняў, як "Гісторыя беларускага мастацтва", двухтомная "Археалогія Беларусі" і "Гісторыя Беларусі" ў шасці тамах. Вучоны быў навуковым кансультантам і аўтарам энцыклапедыі "Археалогія і нумізматыка Беларусі" (1993). Нямала ўвагі Міхась Чарняўскі надаваў папулярызацыі гістарычных ведаў. З гэтаю мэтай ён пісаў кнігі для падлеткаў: "З глыбінь тысячагоддзяў" (1978), "Бронзавы век на тэрыторыі Беларусі" (1981), "Страла Расамахі" (1985), "Вогнепаклоннікі" (1989), "Дзесяць бітваў" (2004). З-пад пяра вучонага выйшла папулярная біяграфія вялікага гетмана літоўскага Яна Караля Хадкевіча ("Правадыр крылатых вершнікаў", 1998). Творы гісторыка ўключаны ў рэкамендацыйны спіс для пазакласнага чытання.\nМіхась Чарняўскі шмат гадоў сябраваў з выдатнай паэткай і пакутніцай ГУЛАГу Ларысай Геніюш. Менавіта яму паэтка аддала на захаванне сваю "Споведзь", якая была апублікавана ўжо ў час палітычных перамен у Беларусі. Ён склаў зборнік матэрыялаў пра дзейнасць мядзельска-смаргонскага антыкамуністычнага падполля "Не бойцеся ахвяраў і пакут" (2006). У тым самым годзе выйшла напісаная М. Чарняўскім біяграфія героя антыкамуністычнага падполля Расціслава Лапіцкага "Як пошуг маланкі".\nАпошнім часам ён працаваў дацэнтам у Беларускім дзяржаўным універсітэце. Працуючы ў БДУ, вучоны напісаў вучэбна-метадычны дапаможнік "Каменны век на тэрыторыі Беларусі: ілюстраваны канспект лекцый" (2011).\nЗаймаючы паслядоўна дэмакратычныя і патрыятычныя пазіцыі, Міхась Чарняўскі ў апошнія гады існавання Савецкага Саюза браў чынны ўдзел у руху за дэмакратычную незалежную Беларусь. Ён быў у ліку сяброў арганізацыйнага камітэта Беларускага народнага фронту, ТБМ і Беларускай сацыял-дэмакратычнай Грамады.\nРада ТБМ на сваім паседжанні 20 студзеня 2013 г. ушанавала памяць Міхася Чарняўскага хвілінай маўчання. Мы спадзяемся, што справа М.Чарняўскага будзе падхоплена і прадоўжана ўсімі патрыётамі Беларусі, найперш моладзі.\nЗагінуў паэт Юры Гумянюк\nГарадзенскі паэт і журналіст Юры Гумянюк выпаў з дзявятага паверха ў інтэрнаце непадалёк ад прыватнага дома, у якім ён жыў з маці-пенсіянеркай.\nГумянюк працаваў на Беларускую рэдакцыю Польскага радыё. Слухачам ён быў вядомы пад псеўданімам Вацлаў Галімскі. Праграмы ягонага аўтарства ішлі таксама на незалежным радыё "Рацыя", што перадае з Польшчы.\nГумянюк жыў своеасаблівым, багемным жыццём.\nЮры Гумянюк нарадзіўся 24 верасня 1969 года ў Гародні. Друкаваўся ад 1990 г. Скончыў аддзяленне паланістыкі Гарадзенскага дзяржаўнага ўніверсітэта імя Янкі Купалы (1994). Там жа вучыўся ў аспірантуры. На гарадзенскім абласным радыё рыхтаваў літаратурна-мастацкі радыёчасопіс "Кантэкст" (1991-1994). Працаваў журналістам у газетах "Пагоня" (1992, 1995-2001) і "День" (2004), загадчыкам літаратурнай часткі Гарадзенскага абласнога тэатра лялек (1994-2000). З 2002 году - публіцыст беластоцкага месячніка "Czasopis". Выдаў зборнікі вершаў "Водар цела" (1992), "Твар Тутанхамона" (1994), "Рытуал" (1999), "Лабірынты прывіднага замка" (2000, у суаўтарстве), "Вуліца тыгровых архідэяў" (2003). Аўтар няскончанага рамана "Апосталы нірваны" (кн. першая 1995), пастаўленых у Гарадзенскім тэатры лялек п'есаў для дзяцей "Баль у барона Мюнхаўзена" (1993), "Таямніца залатога пярсцёнка" (1998), "Каляднае падарожжа" (1999), дакументальнай сагі "Прывід даўніх Крэсаў" (2004-2005), шэрагу крытычных артыкулаў пра літаратуру, выяўленчае мастацтва і тэатар. Сурэдактар літаратурна-мастацкага альманаха "Калоссе". Беларускія рок-гурты "Грунвальд", "Айша" (Jungle X-mas), а таксама асобныя выканаўцы стварылі на тэксты Юрыя Гуменюка каля двух дзясяткаў песень.\nПасля паўстання 1830-31 гг.\nПасля паразы паўстання 1830-31 гг., на эміграцыі, пад уплывам руху карбанарыяў, была створана арганізацыя "Помста народа", якая займалася падрыхтоўкай новага паўстання. Для гэтага, на пачатку 1833 г., на тэрыторыю Беларусі, Літвы і Украіны былі накіраваны эмісары, якія павінны былі падрыхтаваць новае ўзброенае выступленне. У адпаведнасці з распрацаваным у эмігранцкіх колах планам у Гарадзенскі і Лідскі паветы быў накіраваны ўраджэнец г. Гародні Марцэлі Шыманскі - актыўны ўдзельнік паўстання 1831 г. Яму ўдалося завязаць кантакты з многімі жыхарамі Лідчыны, прычым звяртае на сабе ўвагу вялікая колькасць каталіцкага святарства, якая была далучана эмісарам да канспіратыўнай дзейнасці. Аднак Шыманскі не паспеў распачаць рэалізацыю распрацаванага ў Парыжы плана. 25 траўня 1833 г. ён быў схоплены ўладамі. На следстве ён выдаў усіх асоб, з якімі сустракаўся на працягу некалькіх месяцаў. У чэрвені 1833 г. былі арыштаваны Ваўжынец і Марыля (з Верашчакаў) Путкамеры з Бальценікаў за дапамогу эмісару Шыманскаму. Яны спачатку знаходзіліся пад вартай у Вільні, а са жніўня па лістапад 1833 г. - у Гарадзенскім астрозе. Марылю абвінавачвалі, спасылаючыся на сведчанні Шыманскага, але яна не прызнавала сябе вінаватай. Толькі зімой 1833 г. Путкамеры змаглі вярнуцца у Бальценікі . Па гэтай справе некалькі дзесяткаў асоб з Лідчыны былі высланы ў цэнтральныя губерні Расіі ці на Каўказ, у дзейную армію. Гэта быў першы прыклад масавай палітычнай высылкі ў гісторыі Беларусі. Лёс некаторых ссыльных (як напрыклад А. Каролька) падзялілі іх сем'і, якія добраахвотна адправіліся на ўсход разам са сваімі мужамі і бацькамі. Цікава, што каталіцкае святарства атрымала з большага мяккія прысуды і пазбегла высылкі. У асноўным святары пераводзіліся ў кляштары усходняй Беларусі. Шыманскі пазбегнуў пакарання, за сваё супрацоўніцтва з уладамі быў перавезены ў Пецярбург, адкуль у канцы 1833 г. высланы ў Парыж у якасці шпега. У Парыжы, ён адразу публічна пакаяўся ва ўсім. Далей яго сляды губляюцца.\nУ 30-40-я гады ХІХ ст. на Беларусі ў якасці эмісараў дзейнічаў Ш. Канарскі, Рэр і інш. Некаторыя жыхары Лідскага павету былі арыштаваны за кантакты з эмісарам Рэрам. Напрыклад шляхціц Балтазар Калясінскі за кантакты з Рэрам і іншымі эмісарамі, распаўсюджванне нелегальнай літаратуры, а таксама за выказаную згоду прыняць удзел у паўстанні, якое планавалася на 1846 г., быў арыштаваны і аддадзены у Арэнбургскія лінейныя батал'ёны.\nНекаторыя выхадцы з Лідчыны былі членамі "дэмакратычнага таварыства" Ф. Савіча. Так, пад псеўданімам "Альфонс" у ім значыўся сын праваслаўнага святара Яўстафі Вароніч, які вучыўся ў Віленскай медыка-хірургічнай акадэміі .\nУвесь час пасля 1831 г. не парывалася сувязь лідскай шляхты з эміграцыяй, напрыклад у 1834 г. лідскі земскі спраўнік даносіў Гарадзенскаму губернатару М. Мураўёву, што абшарнік Станіслаў Лясковіч, які жыве у маёнтку Няцеча Лідскага павету, атрымлівае лісты ад сваяка Ігната Дамейкі (у 1833 г. 2 ці 3 лісты): "Гэты Дамейка ў набыў вялікі давер у тутэйшых жыхароў і да яго меркаванняў прыслухоўваюцца" . Перапіску са сваякамі, якія жылі за мяжой ці ў эміграцыі мелі і іншыя сем'і на Лідчыне, што ўплывала на агульныя настроі шляхты.\nБудучая галоўная дзейная асоба паўстання 1863 г. на Лідчыне, Людвік Нарбут нарадзіўся 26 жніўня 1832 г. у бацькоўскім маёнтку Шаўры Лідскага павету, яго бацька - знакаміты гісторык Тодар Нарбут, маці Крысціна Садоўская. Тодар, сын Яўхіма і Ізабелы з Наневічаў, нарадзіўся ў Шаўрах 8 кастрычніка 1784 г. і паходзіў са старажытнага ліцвінскага роду. У той час маёнтак Нарбутаў Шаўры складаўся з ворнага ўчастка і двара, меў 75 прыгонных. Гэты маёнтак перайшоў да Нарбутаў як пасаг Ізабэлы з Наневічаў. Сусветна вядомы гісторык быў яшчэ і руплівым гаспадаром, пад яго кіраваннем маёнтак Шаўры заквітнеў сапраўдным дабрабытам.\nПершыя шчаслівыя гады дзяцінства Людвік правёў у бацькоўскім маёнтку. Бацька выхоўваў дзяцей ў старашляхецкіх традыцыях, вучыў паважаць звычаі свайго краю, распавядаў дзецям пра гісторыю і герояў старажытнай Літвы. Экспанаты яго шматлікай калекцыі месціліся ў маёнтку і былі звыклым асяроддзем для малога Людвіка, узбуждаючы дзіцячыя мары і цікаўнасць да гісторыі.\nЛюдвік Нарбут пачаў атрымліваць адукацыю ў Лідскай павятовай вучэльні, а каля 1846 г. паступіў ў віленскую гімназію. Прыязджаць дахаты атрымлівалася толькі па святах ды ўлетку. Падчас вакацый ён вучыў малодшых братоў і сясцёр, пісаў вершы, чытаў кнігі па гісторыі. Маці ўспамінала, як 12-цігадовы хлопчык гледзячы ў люстэрка, казаў: "Маці, супакой ці зганьбуй, бо дзве будучыні для сабе бачу, будзе з мяне ці вялікі чалавек, ці вялікі злодзей". Назад на вучобу ў Вільню яго звычайна адвозіла маці, па дарозе спыняліся ў Бутрыманцах, дзе на мясцовых могілках разам адведвалі магілы дзеда і бабулі (недалёка ад капліцы) і хатку, якая стаяла побач з могілкамі, у гэтай хатцы гадавалася Крысціна.\nЛюдвік добра вучыўся, але яго знаходжанне ў гімназіі (1846-1850) супала з рэвалюцыйным уздымам у Еўропе, атрымаўшым назву "Вясны народаў". Водгаласы еўрапейскіх падзей даходзілі да Вільні, у Літву таемна прыязджалі эмісары эміграцыі, распаўсюджвалася забароненая літаратура якую гімназісты чыталі з вялікім уздымам. У 1846 г. віленская турма напоўнілася арыштантамі з так званага "спісу Рэра". Турмаў бракавала і таму нават вокны дамініканскага кляштара былі зафарбаваны белай фарбай, яго на час так-сама ператварылі ў турму, каля кляштара стаялі кібіткі жандараў - з усяго краю звозілі арыштантаў. У лютым 1848 г. эмісара Рэра разам з іншымі датычнымі да справы публічна пакаралі палкамі, а пасля, прывязаўшы да воза, правялі па вуліцах Вільні і саслалі на катаргу. Гэта ўсё назіралі і абмяркоўвалі гімназісты.\nПадчас вакацый у Шаўрах у 1850 г. уся сям'я заўважыла змену ў паводзінах Людвіка, малады чалавек стаў сур'ёзным, паважным і задуменным.\nПадчас вучобы ў апошнім класе гімназіі, пасля дыспутаў з гімназічнымі таварышамі пра справы ў краі, у лістападзе 1851 г. Людвік вырашыў стварыць сярод гімназістаў патрыятычнае таварыства, якое мела за мэту рыхтаваць ўзброенае паўстанне. У снежні, на кватэры Людвіка адбылося першае паседжанне таварыства. З-за ўласнай легкадумнасці чальцы таварыства Гаварчэўскі і Падхарэцкі, распавялі пра сустрэчы інспектару гімназіі, пасля чаго ўначы перад Калядамі паліцыя арыштавала Нарбута. На яго кватэры была знойдзена картка з надпісам "Арол і крыж", гэтыя словы у таварыстве былі паролем. Людвік потым распавядаў, што пасля арышту, ён адразу быў пасаджаны ў цёмную і цесную камеру. Праз некалькі дзён у камеру прыйшоў сам генерал-губернатар Бібікаў і параіў раскаяцца і дапамагаць следству. Тое самае ён казаў і праз некалькі дзён, калі юнага арыштанта прывялі да яго ў кабінет. Бібікаў зноў пераконваў арыштанта што і так усё вядома, і толькі дзеля формы трэба ўсё распавесці следству і падпісаць пратаколы, ён даваў генеральскае слова, што не кране яго сяброў. Дастаткова доўгі час Нарбут не згаджаўся, але нарэшце сазнаўся ў тым, што гэта ён аўтар надпісу на картцы. Пасля чаго Людвіка перавялі ў сухую і светлую камеру, а ў Пецярбург паслалі падрабязны даклад. Фактычна гульня ў канспірацыю сталася чарговай паспяхова выкрытай "крамолай" .\nЗ надрукаваных архіўных матэрыялаў справы юнага Нарбута можна зразумець як ішло следства. Справа №4 ад 1851 г. "Ученика виленской гимназии Людвика Нарбута" пачата 11 студзеня і скончана 19 сакавіка 1851 г. У данясенні генерал-маёру Кучынскаму ад 11 студзеня 1851 г. паведамляюцца агульныя папярэднія вынікі справы пра антыўрадавыя дзеянні Людвіка Нарбута сярод вучняў віленскай гімназіі: пра прызнанне яго саўдзельнікаў Мельхіёра Бакшанскага і Казіміра Нарвойша і пра адмову Нарбута прызнацца нават пасля прызнання яго былых сяброў. На вочнай стаўцы Бакшанскі катэгарычна сцвярджаў, што не браў удзел у злачынных справах Нарбута, на што Нарбут адказаў, што ёсць сведкі, якія могуць пацвердзіць адваротнае, бо Бакшанскі некалькі разоў удзельнічаў у нарадах арганізацыі. Жандар, які склаў дакумент, канстатуе, што ў цэлым сведчанні Бакшанскага і Нарвойша не вымусілі Нарбута да дачы сведчанняў па справе. З рапарта падпалкоўніка корпуса жандараў Данілава да выканаўцы абавязкаў начальніка 4-й акругі корпуса жандараў генерал-маёра Кучынскага ад 12 лютага 1851 г.: "… з 8 снежня бягучага года … вядзецца следства па справе вучня мясцовай губернскай гімназіі Людвіка Нарбута, які абвінавачваецца ў распаўсюдзе сярод сваіх калегаў шкодных пагалосак і замове іх да ўзброенага выступу.\nСправа скончана … стала вядома наступнае:\nНапачатку мінулага снежня вучні Гаварчэўскі і Падхарэцкі данеслі класнаму інспектару, што вышэй названы Нарбут, падчас гутаркі з імі і некаторымі іншымі, пытаўся ў іх, ці любяць яны сваю Айчыну, а пасля пачаў ім распавядаць, што вучні варшаўскай гімназіі рыхтуюцца да паўстання, што ў Лідскім павеце ўся шляхта да яго ўжо гатовая, і той, які не пагодзіцца далучыцца да паўстанцаў, будзе піць горкае піва… . На наступны дзень, для адмысловай гутаркі, Нарбут запрасіў іх да сябе на кватэру. Потым, нагадваючы Гаварчэўскаму пра сваё запрашэнне, даслаў яму картку, у якой прасіў запомніць пароль "Арол і крыж".\n... арыштаваны Нарбут (гадоў 19, са шляхты) прызнаўся, што ў канцы мінулага месяца лістапада меў намер стварыць разам са сваімі калегамі патрыятычнае таварыства, якое мела за мэту падняць паўстанне. Гэтая думка з'явілася ў яго падчас спрэчкі з вучнем Нарвойшам на яго кватэры … . Паводле сведчанняў Нарбута, галоўнымі саўдзельнікамі яго злачынных намераў былі: вышэй згаданы Нарвойш і Мельхіёр Бакшанскі, з якіх апошні прапанаваў прыняць для іх таварыства пароль "Арол і крыж" і прапанаваў напісаць статут таварыства. Акрамя таго Нарбут прызнаўся, што пра свой намер ён паведаміў вучню Казлоўскаму, які як бы пагадзіўся ўзяць удзел у гэтай справе, і збіраўся ўгаварыць сваіх калегаў Кубліцкага, Прэкера і Тышкевіча, з якімі пачаў перамовы, але не паспеў схіліць іх да ўдзелу ў арганізацыі бо быў арыштаваны … для змовы запрашаў да сябе на кватэру вучняў Пабаеўскага і Пашкевіча … і нарэшце пісаў … картку да Гаварчэўскага, у якой прасіў не забываць пароль "Арол і крыж". Нарбут катэгарычна сцвярджаў, што да моманту яго арышту былі толькі гутаркі і моцныя спрэчкі, але не рабілася аніякіх дзеянняў …, угаворваючы сваіх калегаў ніякіх пагроз не прамаўляў, і адзіным дзеяннем у гэтай справе было прыняцце разам з Бакшанскім пароля "Арол і крыж", яны толькі жадалі даведацца як будзе прыняты такі пароль сярод калегаў. Пра гатовасць шляхты Лідскага павету да паўстання Нарбут казаў таму, што падслухаў у месяцы ліпені … у мястэчку Дубічы, на выхадзе з касцёла гутарку землеўладальніка Ваўка з незнаёмым чалавекам, якому Воўк паведаміў, што неабходна было б прыгатаваць спіс, што ён Воўк выставіў бы 2000 шляхты.\nВыкліканыя для допыту Казімір Нарвойш і Мельхіёр Бакшанскі прызналі, што Нарбут у канцы мінулага года паведаміў ім пра свае намеры, а яны … не пагадзіліся прыняць у іх удзел, … нічым яму не дапамагалі і самі жадалі данесці пра яго ўладам, што і зрабілі праз сваіх калегаў Гаварчэўскага і Падхарэцкага… . На вочнай стаўцы Нарбут не пярэчыў супраць довадаў Нарвойша і Бакшанскага. (…) Што да землеўладальніка Ваўка, то па распараджэнні … генерал-губернатара ў яго хаце быў праведзены пяратрус, але не знойдзена нічога, што б магло пацвердзіць яго віну. (…)\nПрымаючы да ўвагі ўсё вышэйпададзенае, следчая камісія прыйшла да пераканання, што ў дадзенай справе вінаваты вучань Людвік Нарбут … таму … ён за такія ўчынкі падлягае суровай кары … ".\nЗ рапарта … падпалкоўніка Данілава да выканаўцы абавязкаў начальніка корпуса жандараў 4-й акругі … генерал-маёра … Кучынскага, дня 14 сакавіка 1851 г. № 31:\n"У якасці дадатку да рапарта ад 12 лютага … № 21 у справе палітычнага зняволенага Людвіка Нарбута, маю гонар дакласці Вашаму Высокаправасхадзіцельству, што падчас знаходжання генерал-ад'ютанта Бібікава 2-га ў Пецярбургу, на … дакладзе Яго Імператарскай Вялікасці, насупраць параграфа … пра справу вучня віленскай гімназіі Людвіка Нарбута … з прапановай вылупцаваць розгамі і аддаць яго на службу шарагоўцам, не пазбаўляючы аднак дваранскага звання, Яго Імператарская вялікасць зрабіў надпіс "згоды". … Нарбут будзе аддадзены на службу ў адзін з палкоў 6 корпуса пяхоты пры ўмове, строга нагляду за ім … .\nПадпісаў пплк. Данілаў" .\nЭкзекуцыя адбылася ў будынку гімназіі, Нарбут атрымаў 25 удараў розгамі. Пасля экзекуцыі яму дазволілі развітацца з бацькамі і назаўтра, 30 сакавіка, да ўзыходу сонца адправілі ў Калугу, да месца службы .\nАбставіны вайсковай службы Людвіка добра адлюстроўвае паслужны спіс:\n"… падпаручнік Людвіг Фёдаравіч Нарбут, паводле фармуляра пра яго службу: … ад нараджэння 29 гадоў, з дваран Віленскай губерні, рыма-каталіцкага веравызнання, кавалер ордэна Св. Ганны IV ступені, узнагароджаны ... медалямі за вайну 1853-56 гг. і медалём Св. Георгія з надпісам "За мужнасць".\nНа службу паступіў па … распараджэнні за палітычны выступ ... 19 красавіка 1850 г. шарагоўцам …, за заслугі ў баях з туркамі 8.IX. 1855 г. стаў ўнтар-афіцэрам, за заслугі ў службе 29.IX.1857 г. ва ўзросце 25 гадоў атрымаў першае афіцэрскае званне - прапаршчыка. Пераведзены ў Рэвельскі полк пяхоты 18 красавіка 1859 г., але ў сувязі са звальненнем са службы ў полк не прыбыў.\nУ вайне з туркамі ў 1854 г. з 24.VII. па 20.XI. у Александропальскай і Ахалкалакскай кампаніях і за заслугі ў бітве 24.VII. пад Курук-Дарункай праізведзены ў ўнтар-афіцэры і ўзнагароджаны трыма срэбнымі рублямі, у 1855 г. з 6.V па 3.XII у Александропальскай кампаніі, за штурм 17.XI. Карскіх фартоў узнагароджаны 1 срэбным рублём, з 13.XII.1856 г. па 1.I.1857 г. супраць горцаў на Лезгінскай дэмаркацыйнай лініі, з 1.IV.1857 г. па 1.I.1858 г. і ў 1858 г. з 1.I. па 1.IX. абодва разы на той жа лініі, прычым браў удзел: 27.VIII. - ва ўзяцці штурмам аула Цыбаро, 29. VIII. - у акцыі пры форце Купрыс-Шаво і за высокую мужнасць, выяўленую ў той экспедыцыі ўзнагароджаны ордэнам Св. Ганны 4 ступені з надпісам: "За мужнасць", у тым жа годзе ў складзе войскаў левага крыла каўказкай войска, з 25.X. па 18.XII. бярэ ўдзел у дзеяннях у ваколіцах Уладзікаўказа, Назрані, Несцераўскага паста і ў Чорных гарах Малой Чачні …, прычым: 2.XI пры злучэнні адзелаў пры Акпортаўскім перавале, у справе пры Мутыч-Анкунь каля перавалу Асы, а адтуль … для ўзяцця апошніх непакорных аулаў Малай Чачні, Акінсаў і Мерадзінаў… . 28.XII. пры ўзяцці варожых пазіцый каля аула Агашты, 29 - пры адбіцці нападу непрыяцеля на войскі якія ўдзельнічалі ў работах на дарозе каля аула Агашты, 31 - пры ўзяцці гэтага аула. У 1859 г. у складзе галоўнага аддзела браў удзел у экспедыцыі супраць горцаў: 1.I у наступе … у кірунку аула Агашты, 11.I у бомбардаванні, 14 - ва ўзяцці пазіцый, пабудаваных супраць непрыяцеля каля ракі Баль і ўзяцці аула Тнузень.\nРаненняў не мае і ў палоне не быў. Спагнанняў … не меў.\nУ 1858 г. заслужыў Найвышэйшую Пахвалу за ваенныя дзеянні ў складзе … войскаў лезгінскага аддзела … .\nВыхоўваўся ў Віленскай гімназіі, ведае: рэлігію, граматыку, арыфметыку, гісторыю ўсеагульную, геаграфію Расіі і ўсеагульную, мову французскую.\nПадчас службы пакаранняў судовых, не судовых не меў і пад следствам не быў.\nУ 1859 г. найвышэйшым Яго Імператарскай Вялікасці ўказам, выдадзеным 26.VII звольнены са службы, з-за сямейных акалічнасцяў у чыне падпаручніка. … з правам нашэння ваеннага мундзіра, хоць і не выслужыў неабходны для гэтага тэрмін. ….\nПарад беларускамоўных календароў працягваецца. Каляндар на беларускай мове прэзентаваў "Белінвестбанк". Канцэптуальны каляндар называецца "Словы". На ім - 12 выразаў, ад фразы на Барысавым камені да 1 артыкула Канстытуцыі Рэспублікі Беларусь, якія акрэсліваюць гістарычны шлях нацыі. Фонам служаць артэфакты эпохі, якой належыць, а таксама дэвіз: "Памятаем пра мінулае, рухаючыся ў будучыню".\nКаляндар мае выдатную паліграфію, густоўнае афармленне і ўнікальны памер - 0,5х0,7 метра. У малым пакойчыку такі не павесіш. Вялікі банк - для вялікай кампаніі.\nРаспачата серыя брашур "100 выдатных дзеячоў беларускай культуры"\nІнстытут беларускай гісторыі і культуры распачаў новую серыю брашур: "100 выдатных дзеячоў беларускай культуры". Тым самым ІБГіК супольна з выдавецтвам "Харвест" закрывае нішу, якая дагэтуль заставалася вольнай. "Кішэнныя" брашуры пра дзеячоў беларускай культуры стануць альтэрнатывай расійскім серыям кшталту "Наша гісторыя. Сто вялікіх імёнаў".\n- Гэта задумана як шматгадовая серыя. Калі ў год выпускаць па дзесяць брашурак, тады атрымаецца дзесяць год. Наша асноўная задача - знаёміць моладзь з біяграфіямі славутых беларусаў. Серыя не палітычная, бо ацэньваць постаці палітыкаў цяжка, мы засяродзілі ўвагу на культуры. Напрыклад, калі інфармацыі пра Багдановіча ці Купалу шмат, то пра Зоську Верас я знайшоў толькі два-тры артыкулы. Мы збіраемся ліквідаваць гэты прабел.\nВыбар постацей для кнігі насамрэч суб'ектыўны, хоць я звяртаўся, вядома ж, да іншых гісторыкаў. Зараз створаны спіс з 75 асобаў, мы хочам звярнуцца да грамадства - хай людзі паўдзельнічаюць у выбары герояў нашых кніг.\nРаспаўсюдам кніг займаецца выдавецтва "Харвест". Паколькі не ўсе кнігарні ахвотна бяруць кнігі па гісторыі, то акцэнт будзе зроблены на супермаркетах - на стэндах, якія гандлююць кнігамі і часопісамі. Канечне, будуць брашуры ў "Акадэмкнізе", у "Кніжным салоне". Наклад кожнага выдання - 1500 асобнікаў. Кожная з іх з накруткай ад крамы мусіць каштаваць - самы максімум 15 000 рублёў.\nТрадыцыйныя Каляды ў Іркуцку прайшлі ў Абласной філармоніі\n16,5 гадоў існуе Рэгіянальнае грамадскае аб'яднанне "Іркуцкае таварыства Беларускай культуры імя Я.Д. Чэрскага" (ІТБК), і за ўвесь гэты час традыцыя збірацца на Каляды не прыпынялася ні разу!\nНу, вось ужо пачынаючы з 2007 года, з'явілася яшчэ адна выдатная традыцыя. Да нас на Каляды пачалі прыязджаць з канцэртнай праграмай знакамітыя артысты з Беларусі.\nВядома ж, казаць, што нам лёгка даецца запрашэнне знакамітых беларускіх артыстаў у Іркуцк на Каляды, было б не дакладна. Арэнда залы, аплата пералёту з Менска ў Іркуцк і назад, экскурсіі, паездкі на Байкал і г.д. - гэта ўсё патрабуе значных выдаткаў. І кожны раз асабіста я не ўпэўнены, ці змагу знайсці грошы на чарговыя Каляды. Але, азіраючыся назад, ужо пасля правядзення свята, з упэўненасцю можна сказаць: добра, што да нас прыязджаюць такія таленавітыя зоркі беларускай песні.\nБо кожны такі прыезд прыносіць не толькі клопат, але і стварае святочны настрой на некалькі дзён. Зносіны, абмен думкамі, знаёмства іркуціх беларусаў з артыстамі з метраполіі, магчымасць параўнання і магчымасць для нас, сібіракоў, адзначыць каларыт кожнага госця - гэта дарагога варта!\nЯк мінімум яшчэ некалькі месяцаў блукаюць сярод прыбайкальскіх беларусаў згадкі: "А памятаеш, як Памідораў заспяваў песню"Дзень без гарэлкi"?".\nПроста выдатна, што на "Калядных сустрэчах" мы можам убачыць часцінку нашай гістарычнай Радзімы! Пагутарыць "на жывую" з таленавітымі суродзічамі з Бацькаўшчыны!\nХочацца падзякаваць усім артыстам з Беларусі за падтрымку нашага беларускага духу тут у Сібіры! Мы вельмі радыя, што ў гэтыя святочныя дні вы былі з намі! Шкада, што кожная такая сустрэча носіць эксклюзіўны характар, але можа быць якраз таму яна і асабліва каштоўная.\nСёлета Каляды прайшлі, як заўсёды, 7 студзеня. Гэтым разам мы сабраліся ў прасторнай зале Абласной філармоніі. Зала была разлічана на 350 чалавек. Сабралася гледачоў крыху менш за сотню. На жаль, не ўсе змаглі прыйсці нават з нашых актывістаў. Маразы, запланаваныя даўно паездкі, нечаканыя сваякі і госці здалёк і шмат іншых аб'ектыўных і суб'ектыўных перашкод. Што ж, кожны выбірае свае прыярытэты. Але ўсё ж самыя "верныя" беларускім традыцыям актывісты ІТБК і нашыя госці сабраліся традыцыйна разам у гэты дзень. І ні ад кога я не пачуў, што ён пра гэта пашкадаваў. Свята атрымалася выдатнае!\nСпачатку выступілі два нашыя іркуцкія фольк-гурты "Ленушка" і "Крывiчы". Кожны з ансамбляў праспяваў па дзве традыцыйныя беларускія песні. Вядома ж, яны маглі праспяваць і больш. Тым больш што нашым гледачам іх выступы заўсёды даспадобы. Фальклорны ансамбль "Ленушка" (паводле назвы паўночнай сібірскай ракі Лены, на берагах якой таксама сяліліся беларусы) і ансамбль аўтэнтычнай песні "Крывiчы" крыху адрозніваюцца сваімі стылямі. У "Ленушкі" песні аўтарскія і народныя, часам у апрацоўцы, часта пад акампанемент, бадзёрыя і меладычныя. У "Крывiчоў" - працяжныя баладныя і абрадавыя, выконваюцца толькі акапэльна, разлічаныя на шматгалоссе, традыцыйна "вясковыя", старадаўнія, але асабліва дарагія "бабуліны" песні, якія гучаць маладымі звонкімі галасамі.\nІ ўсё ж галоўная інтрыга сёлетніх Калядаў была наперадзе. Нашыя ансамблі саступілі сцэну госцю з Менска, легендарнаму беларускаму рэперу і панк-рок музыку Аляксандру Памідораву.\nСпадар Памідораў скарыў усіх гледачоў цудоўным майстэрствам ігры на дванаццаціструннай гітары. А яго аўтарскія песні гарманічна гучалі і без рок-суправаджэння. Праўда, падвяла апаратура. Аляксандру давялося адысці ад мікрафонаў і адключыць ад узмацняльніка гітару. Але акустыка залы дазволіла стварыць добрае гучанне і без электрычнасці, нават дзесьці гучанне было і лепшым, утульнейшым. Тым больш, было асабліва відаць і чуваць майстэрства віртуоза.\nАляксандр Памідораў на працягу гадзіны выконваў свае песні па дружнае плясканне, а ў канцы яго выступу, "нечакана" прыйшлі калядоўшчыкі!\nІ пачалося... Мала таго, што спяваюць вясёлыя калядкi, дык яшчэ і жартуюць. А тут "Каза" з "Ваўком" ў скокі пайшлі! А "Мядзведзь" сёлета асабліва здзівіў, як пачаў "кола" па сцэне круціць, праз галаву куляцца - няйінакш з цырка збег! Ну а "Каза" не вытрымала, у народ пабегла. Ды ўсё на карысць! Бо "Каза" ў беларускай міфалогіі - сімвал здароўя і ўрадлівасці! А тут яшчэ "Дзед" вазьмі і скажы: "А Каза мая дужа чароўная! Калі паглядзіць каму ў торбачку ці сумачку якую, то будуць там у вас грошы цэлы год вадзіцца! А можа ў каго і даляры з еўра нават! Ну а каго мая Каза бадне рогам альбо пхне нагой, дык той здароўя на цэлы год прыдбае!"\nНу і што вы думаеце? Народ наш традыцыю памятае і выконвае! Як толькі "Каза" са сцэны скокнула, усе да яе і пацягнуліся. Сумачкі паказваюць, спінкі пад "рогi" падстаўляюць. А тыя, хто далёка сядзеў, з месцаў паўставалі, рукі працягваюць, толькі б "Каза" іх зачапіла. А што ж, усім хочацца быць здаровым і багатым ў Новым годзе!\nАле вось няўдача - "Каза наша ўпала, здохла, прапала!" І вось ужо за справу бярэцца прафесійны "Механоша". Уласна прафесіяналізм яго заключаецца ў простым "выбіваннi хабару". Пагарэзіў на сцэне наш "Механоша", жартачкі прамовіў і таксама ў народ са словамі: "Нашай Козачцы не многа трэба, два боханы хлеба, сем печ перапеч, а яшчэ аладкі, каб бокі былі гладкі, а яшчэ таго мала, дайце шматок сала, а хто харошы, хай насыпле грошы!".\nНу як тут адмовіш такому "профі"? Гледачы нашыя шчодрыя сабраліся (мне потым калядоўшчыкі прызналіся пад сакрэтам), у мех "Механошы" і цукерак накідалі, і манетак, і нават парачка сотачак-пяцісотачак прамільгнула, і, як заўсёды, нехта паклаў традыцыйна прыгатаванага беларускага сала! Гэта асабіста мяне больш за ўсё парадавала. Жыве традыцыя!\n"Не хоча Каза ўставаць - трэба лекі ёй даць: нацерці бок кійком, падняць батагом. Каза мая вучоная, кіем хрышчоная, прайшла ўсе навукі, ведае розныя штукі. А ну, Каза, уставай, з хаты выхадзі, бяду вынасі. Уцякай хутчэй з гаспадарскіх вачэй! А ў гэтым доме не шкодзіць нікому! От, дзякуй вам, спадарства, за багатыя падарункі. Ну а зараз трэба нашыя Каляды затанчыць. Каб шчасця на новы год усім нам прыдбаць".\nТут народ на сцэну дружна пайшоў: і стары, і малы! Зноў жа, хто ж шчасця ў новым годзе не жадае? Калядоўшчыкі спявалі, а астатнія дружна ў карагодзе хадзілі. Праўда, не ўсе змаглі ў гэтым дзеянні паўдзельнічаць. Сцэна, хоць і досыць вялікая, але ўсіх не змясціла. Аднак "Дзед" супакоіў: "Карагод карысны як для тых, хто танчыў, так і для тых хто назіраў! Так што ўсе шчаслівыя будзем!".\nНаперад выйшла "Каляда" і сказала добрыя пажаданні. Яе слухаюць з асаблівым павагай, бо яна дачка "Даждзь-бог-Сонца", і толькі яна можа насіць "Зорку" - сімвал свайго Бацькі.\nДарэчы, хтосьці сцвярджаў, што калядоўшчыкі - гэта быццам бы былі пераапранутыя і замаскіраваныя ўдзельнікі ансамбля "Крывiчы"?! Не ведаю, не ведаю. Думаю, памыляюцца… Ужо надта ж непадобныя!\nБез гэтага нашыя Каляды ўжо таксама не абыходзяцца. Многія адмыслова чакаюць гэтага моманту. Прычым "Маразуля", "Польку задам", "Марыненскi кракавяк" і да г.п. танчаць з задавальненнем усе, незалежна ад узросту. Толькі ад імя некаторых бабуль 85-гадовая палачанка Антаніна Васільеўна Тошчава (у дзявоцтве Пракапенка) сказала: "Мы тут ужо пасядзім. Паглядзім".\nНу, а нашаму госцю з Менска Аляксандру Памідораву дзякуй ўдвая, нават утрая!\nНапрыканцы хачу ўсіх чальцоў ІТБК і нашых сяброў, усіх жыхароў Прыбайкалля і іншых рэгіёнаў Расіі, а таксама чытачоў нашай "Маланкi" з замежных краін павіншаваць з Калядамі і Новым 2013 годам!\nЗдароўя Вам, дабрабыту і шчырага кахання!


На БелАЭС «выяўлена неабходнасць замены асобнага электратэхнічнага вымяральнага абсталявання»\n09.11.2020 / 18:53\nУ панядзелак раніцай у сетцы з'явілася інфармацыя аб тым, што ў нядзелю першы блок Беларускай АЭС перастаў выпрацоўваць магутнасць, турбіна спыненая з-за выхаду са строю трансфарматараў напружання.\nУ Мінэнерга паведамілі, што на першым энергаблоку Беларускай АЭС працягваецца этап «Энергетычны пуск». «Дадзены этап прадугледжвае рэжымы працы энергаблока на розных узроўнях магутнасці (да 500 МВт), а таксама праверку ўстойлівасці працы энергасістэмы пры неаднаразовым яе паніжэнні».\n— У ходзе выпрабаванняў, якія праводзяцца, у адпаведнасці з праграмай дадзенага этапу, выяўлена неабходнасць замены асобнага электратэхнічнага вымяральнага абсталявання. Работы па замене дадзенага абсталявання ажыццяўляюцца згодна з тэхналагічным рэгламентам. Цяпер на энергаблоку праводзяцца выпрабаванні і працы ў адпаведнасці з этапнай праграмай. Усе тэхналагічныя сістэмы функцыянуюць у штатным рэжыме, — гаворыцца ў паведамленні.


Гульні Dragon Ball Z онлайн\nЛепшыя Новыя Папулярныя\nБаявой механізм: Кітай вайна\nДрагонболл: Жорсткая барацьба Гоку\nДрагонболл: Лютыя баі 4\nШар Цмока 2\nШар Цмока: галаваломкі\nШар Цмока: Барацьба Гоку 2\nДрагонбол - дзяўчаты\nДраконаў жэмчуг - Суровыя сутычкі\nЗбярыце жэмчуг Цмока\nШарык дракона - галаваломка\nАбарона драконавага жэмчугу\nДрагон Болль: пазлы Джолі\nШар дракона: Жорсткая барацьба\nКаштоўныя камяні: Шар Цмока\nГульні Dragon Ball Z\nDragon Ball змаганне 3\nГохан падрыхтоўкі апрананне\nДраконаў жэмчуг: Шчаслівая карта\nDragon Ball ровар\nЖэмчуг Цмока: Забойствы тысячагоддзя\nDragon Ball Z Goku апранаюцца\nDragon Ball здымкі\nDragonball Z Даніна\nDragonball Z апранаюцца\nЗагрузіць яшчэ гульні\nГульні Жэмчуг дракона ў дзесятцы лепшых забаваў\nНа змену адным героям прыходзяць новыя, але ёсць і тыя, хто застаецца на Алімпе заўсёды. Пальму першынства сярод найбольш папулярных анімэ і мангі займае юнак Сон Гоку з гісторыі "Жэмчуг дракона". Мабыць, ён перасягнуў нават самага Наруто, прыгоды якога вядомыя ўсім прыхільнікам жанру.\nКалі чытацкія сімпатыі коміксаў дасягнулі найвышэйшай кропкі, па яго матывах сталі здымаць кінематаграфічныя прадукты: фільмы і анімацыйныя серыялы. Далей з'явіліся плакаты, аплікацыі на вопратцы, настольныя гульні, карты з партрэтамі герояў. Дайшла чарга і да гульні Dragon Ball Z, што не магло не парадаваць фанатаў.\nЖыў, быў хлопчык\nЯк водзіцца ў падобных гісторыях, нас адпраўляюць у старую вёску, каб пазнаёміцца з хлопцам па імі Сон Гоку, які жыве з дзядулем і радуецца жыцця. Ён заняты звычайнымі справамі, да якіх любое дзіця адчувае інтарэс: ловіць рыбу, гуляе ў лесе і мае зносіны з жывёламі. Была ў іх вёсцы і школа кунг-фу, а Сон любіў у ёй вучыцца, удасканальваючы уласны стыль. Акрамя прыёмаў барацьбы ён вучыцца мудрасці ў настаўніка спасцігаць свет. Затым ён атручваецца на пошукі чароўных прадметаў, і становіцца ўладальнікам Дрангонболла – унікальнага шара, здольнага выконваць жаданні, які яшчэ называюць Жэмчуг дракона.\nКаб шар праявіў сваю сілу цалкам, ён павінен аб'яднацца з такімі ж шасцю артэфактамі, схаванымі ў зацішных кутках свету. Сон гатовы адправіцца за імі, пераадольваючы якія ўзнікаюць небяспекі, перамагаючы нечаканых ворагаў, толькі б дапамагчы сябрам у выкананні іх жаданняў.\nПобач з юнакоў вы ўбачыце персанажаў, якія разлічваюць на талент Сон Гоку знаходзіць шуканае і спраўляцца з цяжкасцямі:\nУлонг – чалавек-свіння з талентам пераўвасаблення\nБулма – дзяўчынка-падлетак з дапамогай шара жаданняў марыць знайсці хлопца\nЯмча – разбойнік пустыні, сторонящийся жанчын\nСустрэч на шляху героя трэба будзе яшчэ нямала, і сярод іх будзе дэман Гюома, Чы-чы – дачка яго будучага настаўніка.\nАдпраўляемся на пошукі чароўных жамчужын\nШлях героя доўгі, і нездарма гульні Жэмчуг дракона прадстаўленыя ў такой разнастайнасці:\nМалады і нястомны Сон спрабуе усе магчымасці здабыць магічныя сферы. Калі трэба, ён згуляе ў баскетбол з Бартам Сімпсанам і пастараецца выйграць, бо гэта наблізіць яго да поспеху місіі. Не збаіцца ён зялёных троляў, выходзячы супраць іх на рынг і адстойваючы сваю пазіцыю ў некалькіх раўндах. У адзіночку герой адправіцца абараняць цэлы горад, бо ён не можа глядзець, як яго руйнуюць ворагі, і заставацца безуважным.\nВыкарыстоўвайце розныя прыёмы, трукі і ўдары, каб перамагчы ў паядынку з Селл падчас гульні Dragon Ball Z. Гэта самы небяспечны вораг, і ён таксама майстар баявых мастацтваў, так што бітва будзе грандыёзнай. Але Сон нездарма браў урокі ў лепшых і наймудрых настаўнікаў, і зможа здаць гэты іспыт па ўрачыстасці дабра з гонарам.\nГоку не застаецца ў бяздзейнасці, і калі не заняты ў гераічных подзвігах, то трэніруе свае таленты. Вось і цяпер ён спрабуе ўтрымацца ў паветры і не сутыкнуцца з перашкодамі. Гэты працэс гульні Жэмчуг дракона нагадвае Flappy Birds, дзе птушка пракладала шлях у палёце скрозь лес труб.\nПасля гэтак напружанага, дынамічнага адпачынку, пара заняцца больш спакойнымі справамі. Давайце абярэм юнаку новы ўбор замест страпаны ў розных прыгодах. У левай частцы цісніце на дэталь касцюма і глядзіце, што адбываецца – Сон Гоку нібы выпраменьвае электрычны разрад. Калі і з гэтай справай скончана, раскладзеце пасьянс, а на картах ўбачыце розных персанажаў гераічнай мангі.


Пытанні пра Ружанец\n10 кастрычніка 2021 |\nЯкія асацыяцыі ў нас узнікаюць, калі чуем слова “Ружанец”? Ці ахвотна молімся Ружанцам? Ці застаёмся на адарацыю ў кастрычніку? Як “раскусіць” Ружанец – малітву, якой прысвечаны цэлы месяц літургічнага года?\nХуткі рытм штодзённасці не з’яўляецца чымсьці дрэнным (пакуль не каштуе нам занадта шмат). Рух – гэта жыццё ў любой сферы. Між тым ён часам з’яўляецца вынікам празмернай трывожнасці, як і празмернае выкарыстанне гаджэтаў, і празмерная ўвага да сацыяльных сетак.\nНа апошнія два пункты таксама можа ўплываць патрэба бесперапынных эмацыянальных стымулаў. †\nГэты кантэкст нашай паўсядзённасці можа часткова растлумачыць, чаму нам цяжка на працягу некалькіх або некалькіх дзесяткаў хвілін засяродзіцца на паўтарэнні аднолькавых слоў Ружанцовай малітвы. Карацей кажучы, Ружанец для нас нудны. Такое ўспрыняцце ўплывае на жаданне ўзяцца за Ружанцовую малітву.\nДругі важны фактар – успрыняцце Бога. У залежнасці ад таго, звяртаемся мы да блізкага, любімага чалавека ці да незнаёмца, ужываем розныя словы і інтанацыі. Так адбываецца і з Ружанцам – наш вобраз Бога ўплывае на тое, як молімся. “Шматразова паўтараемыя словы малітвы «Вітай, Марыя» падобныя на прызнанне ў каханні, якое ніколі не надакучыць людзям, закаханым адзін у аднаго”, – такую думку з Апостальскага ліста Яна Паўла II “Rosarium Virginis Mariae” прыводзіць а. Раман Шульц OP, дамініканец, які сёлета ў пяты раз кіруе арганізацыяй Ружанцовага кангрэсу ў Магілёве.\nНа пытанне, на чым засяроджвацца падчас Ружанца – на разважанні таямніц ці на паўтарэнні слоў малітвы, – айцец адказвае, што асновай з’яўляецца ўсведамленне таго, што “я стаю перад Жывым Богам”. Вера ў тое, што з другога боку і адначасова побач з намі знаходзіцца Бог, які бачыць, як мы звяртаемся да Яго, і з’яўляецца Апекуном нашага жыцця, надае сэнс і нябачны змест нашай малітве.\nЗ такім дапушчэннем маліцца значна лягчэй. Тым не менш могуць узнікнуць пытанні наконт “тэхнічнага” боку Ружанца. Адным з іх можа быць згаданы аспект засяроджання: як сканцэнтравацца на разважаннях, калі паўтарэнне наводзіць на іншыя думкі? А. Раман адказвае так: “У чалавека ёсць цела, пачуцці, воля, розум і душа. [...] Ужо сам факт трымання ружанца ў руках з’яўляецца ўдзелам нашых рук у праслаўленні Бога. [...] Можна задзейнічаць свае пачуцці і цела, засяродзіўшы ўвагу, перш за ўсё, на старанным вымаўленні слоў малітваў «Ойча наш» і «Вітай, Марыя», не ўдаючыся ў біблейскі змест таямніц. Прыкладам гэтага можа быць малітва маленькіх дзяцей, якія з вялікім даверам, хоць і не разумеючы глыбіні прамаўляемых слоў, стаяць на каленях перад Богам”.\nЗ іншага боку, разважанне над таямніцамі адлюстроўвае ўдзел розуму ў Ружанцовай малітве. Тлумачачы гэта, дамініканец звяртаецца да пытання адпустаў (індульгенцый) у дакументах Касцёла: “[...] можна атрымаць поўны адпуст пры звычайных умовах за адгаворванне пяці таямніц Ружанца, найлепш у супольнасці. Аднак паказальна, што ўмовай з’яўляецца не толькі чытанне малітваў, але і тое, што гэтая малітва павінна суправаджацца разважаннем над таямніцамі. Над гэтай заўвагай варта задумацца”.\nА. Раман таксама згадвае важнасць знаходжання на малітве “ў стане ласкі, г. зн. з чыстым сэрцам”. Варта дадаць, што здзейсненыя грахі не змяняюць любові Бога да нас, і Ён рады нашай малітве. Справа ў тым, што без цяжкага граху нашаму сэрцу лягчэй пачуць натхненне Святога Духа, як і нашаму целу лягчэй рухацца без цяжкага заплечніка на плячах.\nУ кантэксце разважанняў над таямніцамі Ружанца і пераадолення рассеянасці айцец заахвочвае практыкаваць на працягу пэўнага часу малітву з “дапаўненнямі”. “Напрыклад, падчас малітвы таямніцай «Уваскрасенне Пана Езуса» пасля слова «Езус» у кожным «Вітай, Марыя» дадаём коратка: 1) Езус, які сказаў апосталам: «Супакой вам»; 2) Езус, які далучыўся да вучняў, што ішлі ў Эмаус, і растлумачыў ім Святое Пісанне; 3) Езус, які сказаў Тамашу: «Шчаслівыя тыя, хто не бачыў, але паверыў» і да т. п. Я прывёў тут прыклад трох дапаўненняў да паўторанага тройчы «Вітай, Марыя». Застаецца зрабіць яшчэ сем падобных дапаўненняў”. Такі Ружанец з дапаўненнямі можна знайсці ў кніжцы, выдадзенай падчас першага Ружанцовага кангрэсу ў Магілёве ў 2017 годзе. А што наконт часу, прысвечанага на Ружанец: 15 хвілін ці паўгадзіны? Адказваючы на гэтае пытанне, а. Раман прыводзіць прыклад людзей, якія рашаюцца на ўдзел у Духоўным усынаўленні і цягам 9-ці месяцаў кожны дзень моляцца адной таямніцай Ружанца або якія, выконваючы наказ Марыі Фацімскай, кожны дзень моляцца цэлым Ружанцам.\nДамініканец таксама ўзгадвае св. айца Піо і яго штодзённае адгаворванне 30-40 частак Ружанца (“нешта неверагоднае!”). І дзеліцца сваім вопытам: “Мой «рэкорд» – 10 частак Ружанца на працягу дня, падчас пешага паломніцтва ў Іспаніі да санктуарыя св. Якуба. Таму «слухайма, што Дух кажа Касцёлу»”.\nАйцец таксама раіць прасіць дапамогі Святога Духа ў сітуацыях, калі цяжка ўзяцца за Ружанец. Заклікае спытаць парады ў таго, хто любіць маліцца гэтай малітвай. “Я сам буду рады пагаварыць (па тэлефоне або ў любой іншай форме) з кожным, хто гэтага захоча”. Яшчэ адзін спосаб – прачытаць кнігу аб Ружанцовай малітве.\nА. Раман асабліва рэкамендуе “выдатны апостальскі ліст папы Яна Паўла II пра Ружанец”.\nПерадаём сардэчнае прывітанне і бласлаўленне а. Рамана Шульца OP на кастрычнік усім аматарам Ружанцовай малітвы.\n18 (570), 10 кастрычніка 2021


Канвертаваць Інданэзійскія рупія (IDR) і Stratises (STRAT) : Калькулятар абменнага курсу\nІнданэзійская рупія (IDR) і Stratis (STRAT) Курс валют пераўтварэнні калькулятар\nГэта Інданэзійская рупія і Stratis пераўтваральнік да цяперашняга часу з абменнымі курсамі з 7 красавік 2020.\nКалі ласка, увядзіце суму, якую ў полі злева ад Інданэзійская рупія. Выкарыстоўвайце "абмен валют", каб зрабіць Stratis валюты па змаўчанні. Націсніце на Stratises або Інданэзійскія рупія канвертаваць паміж гэтай валютай і ўсімі іншымі валютамі.\nІнданэзійская рупія гэта валюта, у Інданезія (ID, IDN). The Stratis гэта валюта, у ні ў адной краіне. Сімвал IDR можа быць запісаная Rp. Сімвал STRAT можа быць запісаная STRAT. Інданэзійская рупія дзеліцца на 100 sen. Абменнага курсу Інданэзійская рупія Апошняе абнаўленне 7 красавік 2020 ад MSN. Абменнага курсу the Stratis Апошняе абнаўленне 7 красавік 2020 ад coinmarketcap.com. IDR каэфіцыент мае 4 ўважаецца лічбаў. STRAT каэфіцыент мае 12 ўважаецца лічбаў.


Мануэль Нар’ега — Вікіпедыя\nУ Вікіпедыі ёсць артыкулы пра іншых асоб з прозвішчам Нар’ега.\nМануэль Антоніа Нар’ега Марэна (ісп.: Manuel Antonio Noriega; 11 лютага 1934, горад Панама, Панама — 29 мая 2017) — панамскі ваенны дзеяч, камандуючы Нацыянальнай гвардыі, дэ-факта кіраўнік Панамы ў 1983—1989 гадах.\nісп.: Manuel Antonio Noriega\n11 лютага 1934(1934-02-11)\nПанама, Панама[d], правінцыя Панама[d], Панама\n29 мая 2017(2017-05-29)[…] (83 гады)\nісп.: Manuel Antonio Noriega Moreno\nDemocratic Revolutionary Party[d]\nChorrillos Military School[d]\nпалітык, салдат, наркабарон, ваенны, ваенны інжынер\nУварванне ЗША ў Панаму\nМануэль Нар’ега на Вікісховішчы\nНарадзіўся 11 лютага 1934 года ў Панаме. Пасля атрымання сярэдняй адукацыі ў Нацыянальным інстытуце Панамы, Нар’ега скончыў ваеннае вучылішча Чарыльяс у Перу. У 1962 годзе ў званні малодшага лейтэнанта ён пачаў службу ў другой ваеннай акрузе Нацыянальнай гвардыі, пасля атрымаў званне капітана і пасаду кіраўніка батальёна. У 1968 годзе ў званні маёра Нацыянальнай гвардыі, Нар’ега падтрымаў дзяржаўны пераварот, ажыццёўлены генералам Амарам Тарыхасам. У 1969 годзе быў прызначаны на пасаду кіраўніка Упраўлення ваеннай разведкі і контрразведкі Генеральнага штаба.\nПасля гібелі Тарыхаса ў авіякатастрофе ў 1981 (па адной з версій, арганізаванай Нар’егам) Нар’ега быў прызначаны начальнікам генеральнага штаба ўзброеных сіл пры новым ваенным урадзе. У 1983 годзе стаў камандуючым нацыянальнай гвардыі, а неўзабаве і фактычным кіраўніком дзяржавы. Звергнуты ў 1989 годзе ў выніку ваеннай аперацыі ЗША ў Панаме.\nУ 1995 годзе суд Панамы завочна прызнаў Нар’егу вінаватым у палітычных забойствах і прысудзіў яго да 20 гадоў турмы.\nПамёр 29 мая 2017 года ў Панаме.\n↑ 1,0 1,1 Manuel Antonio Noriega // Find a Grave — 1995. Праверана 9 кастрычніка 2017.\n↑ 2,0 2,1 Bibliothèque nationale de France Manuel Noriega // data.bnf.fr: платформа адкрытых дадзеных — 2011.\n↑ Manuel Noriega Morena // Munzinger Personen Праверана 9 кастрычніка 2017.\n↑ La Nación — 2017. — 159486 экз. — ISSN 0325-0946 Праверана 30 мая 2017.\nУзята з "https://be.wikipedia.org/w/index.php?title=Мануэль_Нар’ега&oldid=3942152"\nАпошнія змены 15 кастрычніка 2021 а 23:29\nАпошняе змяненне старонкі адбылося 23:29, 15 кастрычніка 2021.


Апублікавана 16.10.2016 10:18\nСкандал і сенсацыя здарыліся ў Вышэйшай хакейнай лізе, у якім выступае варонежскі «Буран», у чацвер, 25 снежня.\nАстрагожск школьнік стаў лепшым у Расіі па спартыўным арыентаванні\nАпублікавана 16.10.2016 10:16\nАстрагожск школьнік Антон Пошивалов атрымаў індывідуальную перамогу, а таксама стаў бронзавым прызёрам двух эстафет і выканаў нарматыў кандыдата ў майстры спорту на Усерасійскі спаборніцтвах і першынстве Расіі па спартыўным арыентаванні.\nАпублікавана 15.10.2016 09:45\nДля выгоды я разбіў працэдуру на этапы пакрокава. Па-першае, у вас павінны з'явіцца прыкметы банкруцтва. Далей, калі прыкметы ў вас ёсць, вы збіраеце дакументы і падаеце заяву ў раённы суд па месцы жыхарства аб прызнанні вас банкрутам.\nАпублікавана 15.10.2016 07:36\nСемярым киберграбителям пагражае да 10 гадоў зняволення за адмыванне грошай і да 7,5 гадоў турмы за падробку сродкаў доступу.\nПраваахоўныя органы некалькіх дзяржаў расследуюць серыю киберограблений: хакерам атрымалася зняць 45 мільёнаў даляраў у 26 краінах свету ў выніку двух аперацый, паведамляюць РІА «Навіны».\nТакая гульня плявок у душу заўзятарам каманды\nАпублікавана 14.10.2016 08:24\nНа пасляматчавай прэс-канферэнцыі галоўны трэнер «Факела» заявіў, што мінімум палову каманды прыйдзецца мяняць.\n- Казаць асабліва нічога не хачу, вы самі бачылі гульню, - падсумаваў знаходжанне сваіх падапечных на поле Аляксандр Шчогалеў. - Скажу пра стаўленне некаторых хлопцаў да гульні.\nАляксандр Шчогалеў граць на нервах - усё патрабуюць перамог, а гэта ўносіць нервовасць\nАпублікавана 14.10.2016 08:23\nСёння, 21 траўня, «Факел» абыграў «Арол» на сваім полі з лікам 2: 1. На пасляматчавай прэс-канферэнцыі сустрэліся настаўнікі каманд - Аляксандр Авяр'янаў і Аляксандр Шчогалеў.\nАляксандр Гордан у Варонежы Калі пачнецца вайна, першым адмоўлюся ад амерыканскага грамадзянства\nАлег Табакоў набярэ Варонежцаў у сваю школу тэатральнага мастацтва


06.09.2018 16:43 Нам пішуць\nДзень ведаў, які святкавала ўся краіна, у аграгарадку Путрышкі Гродзенскага раёна быў падсалоджаны святам марожанага — новай традыцыяй мясцовага насельніцтва.\nСвята марожанага ў Путрышках адзначаецца ўжо другі год першую суботу верасня. Але сёлета путрышкаўцы радаваліся і весяліліся ўдвая больш, бо Дзень ведаў арганічна перайшоў у сапраўднае народнае гулянне дарослых і дзяцей з нагоды святкавання самага смачнага свята — свята марожанага.\nНягледзячы на астуджальную назву свята і пачатак прахалоднай пары года восені, на пляцоўцы ДК “Путрышкі”, дзе адбываліся запланаваныя мерапрыемствы, было па-сапраўднаму спякотна: усе, хто нарадзіўся ў верасні, атрымалі порцыю марожанага ў падарунак; на пляцоўцы “Эскімолэнд” быў наладжаны святочны гандаль, атракцыёны, фотазоны, дэгустацыя марожанага ААТ “Малочны свет”, фаер-шоу, фестываль фарбаў.\nАсаблівы гонар і павагу выклікала цырымонія ўзнагароджання славутых жыхароў аграгарадка і акцыя — запуск у неба шароў “Путрышкі — любоў мая!”. А ўжо апладысменты і ўсеагульнае галёканне падчас выступлення Мінскага тэатра роставых лялек, вобразаў Алы Пугачовай, Філіпа Кіркорава, Веркі Сярдзючкі (акцёр шоу “ONETOONE” Сяргей Кунай), удзельнікаў калектываў аматараў творчасці Гродзенскага раёна, эксклюзіўнага шоу балалаечніка-віртуоза Аляксандра Варанішча пры ўдзеле акардэаніста Л.Юхніка і шоу-балета “Лайт Мікс” разляталіся далёка па ўсім наваколлі. Стаіўшы дыханне, слухалі путрышкаўцы чароўны голас артысткі беларускай эстрады Ганны Шаркуновай. Самыя стойкія і трывалыя завяршылі гэты дзень дыскатэкай з удзелам кавер-групы “NOLIMIT” (Гродна).\nШчыры дзякуй, верасень, за два цудоўныя святы! Дзякуй старшыні СВК “Путрышкі” Віктару Іванавічу Петрушкевічу за неабыякавасць, ініцыятыву і падораную жыхарам новую мясцовую традыцыю! Дзякуй, Путрышкі, за тое, што нам выпала шчасце тут нарадзіцца!\nПутрышкаўскай сярэдняй школы Гродзенскага раёна.\nмарожанаеПутрышкаўская сярэдняя школасвята


Адно Акно - Маларыцкі лясгас\nПа Вашых пытаннях вы можаце звярнуцца ў Маларыцкім лясгасе па электроннай пошце malorita@lesnoi.by або пры дапамозе электроннай формы - электроннага зварота.\nпрамых тэлефонных ліній, якія праводзяцца ў чэрвені 2021 году кіраўніцтвам Міністэрства лясной гаспадаркі ў мэтах выканання падпункта 1.2 пункта 1 Указа Прэзідэнта Рэспублікі Беларусь ад 2015/03/23 № 135.\n900–1200 200 46 01\nпрамых тэлефонных ліній, якія праводзяцца ў чэрвені 2021 году кіраўніцтвам Брэсцкага дзяржаўнага вытворчага лесагаспадарчага аб'яднання\nПракопаў Аляксей Іванавіч\nШпак Ілля Уладзіміравіч\n59 - 35 - 65\nАсабісты прыём грамадзян, у тым ліку індывідуальных прадпрымальнікаў, іх прадстаўнікоў, прадстаўнікоў юрыдычных асоб праводзіцца па папярэднім запісе. Папярэдні запіс на прыём ажыццяўляецца па тэлефоне: 8 (0162) 50-31-81, (г. Брэст, вул. Кобрынская, 51А, II-паверх, кабінет №7).\nГРАФІКІ працы Маларыцкага лясгаса і лясніцтваў\nЧас працы: 8.00 - 17.00\nТэлефон "прамой тэлефоннай лініі": 8 (01651) 6-13-08\nлясніцтваў Маларыцкага лясгаса\nПанядзелак - пятніца: 8.00 - 17.00\nДні выпіскі і водпуску драўніны: панядзелак - пятніца, адпачынак лесапрадукцыі ажыццяўляецца і ў суботу з 8.00 да 13.00\nГРАФІК прыёму грамадзян на 2021\nГРАФІК мерапрыемстваў, якія праводзяцца Маларыцкім лясгасам у асобе дырэктара Зелянко Аляксандра Уладзіміравіча па павышэнню эфектыўнасці работы з насельніцтвам красавіку-чэрвені 2021 года\nЛичный прием граждан в организации\nЛесхоз, каб. 21\nТел. 801(651) 61308\nГРАФІК выязных прыёмаў грамадзян па асабістых пытаннях кіраўніцтвам Маларыцкага лясгаса ў 2021 годзе (паводле патрабаванняў Дырэктывы №2)\nЭлектронныя звароты грамадзян і юрыдычных асоб і індывідуальных прадпрымальнікаў у адрас Маларыцкага лясгаса накіроўваюцца і разглядаюцца ў адпаведнасці з патрабаваннямі Закона Рэспублікі Беларусь ад 18 ліпеня 2011 года"Аб зваротах грамадзян і юрыдычных асоб". У адпаведнасці з Законам Рэспублікі Беларусь ад 18 ліпеня 2011 года "Аб зваротах грамадзян і юрыдычных асоб" электронны зварот выкладаецца на беларускай або рускай мовах.\nЭлектронны зварот грамадзяніна абавязкова павінна ўтрымліваць\n-прозвішча, уласнае імя, імя па бацьку альбо ініцыялы грамадзяніна;\n-адрас месца жыхарства (месца знаходжання) грамадзяніна;\n-выклад сутнасці звароту;\n-адрас электроннай пошты грамадзяніна.\nЭлектронны зварот юрыдычнай асобы абавязкова павінна ўтрымліваць\n-поўнае найменне юрыдычнай асобы;\n-месца знаходжання юрыдычнай асобы;\n-прозвішча, уласнае імя, імя па бацьку асобы, ўпаўнаважанага падпісваць звароты;\n-адрас электроннай пошты юрыдычнай асобы.\n-не ўтрымліваюць прозвішча, уласнага імя, імя па бацьку, адрасы месца жыхарства (месца знаходжання) грамадзяніна;\n-не ўтрымліваюць поўнай назвы юрыдычнай асобы і адрасы яго месца знаходжання, прозвішчы, уласнага імя, імя па бацьку кіраўніка або асобы, упаўнаважанай ва ўстаноўленым парадку падпісваць звароты (для юрыдычных асоб);\n-ўтрымліваюць тэкст, які не паддаецца прачытанню;\n-змяшчаюць нецэнзурныя або абразлівыя словы або выразы;\n-падлягаюць разгляду ў адпаведнасці з заканадаўствам аб канстытуцыйным судаводстве, грамадзянскім, Грамадзянскім працэсуальным, гаспадарчым працэсуальным, крымінальна - працэсуальным заканадаўствам, заканадаўствам, які вызначае парадак адміністрацыйнага працэсу, заканадаўствам аб адміністрацыйных працэдурах альбо ў адпаведнасці з заканадаўчымі актамі ўстаноўлены іншы парадак падачы і разгляду такіх зваротаў;\n-утрымліваюць пытанні, якія не адносяцца да кампетэнцыі Міністэрства лясной гаспадаркі Рэспублікі Беларусь;\n-прапушчаны без уважлівай прычыны тэрмін падачы скаргі;\n-пададзены паўторны зварот, калі яно ўжо было разгледжана па сутнасці і ў ім не ўтрымліваюцца новыя абставіны, якія маюць значэнне для разгляду звароту па сутнасці;\n-з заяўнікам спынена перапіска.\nМаларыцкі лясгас ажыццяўляе ў дачыненні да грамадзян адміністрацыйныя працэдуры ў адпаведнасці з Указам Прэзідэнта Рэспублікі Беларусь ад 26 красавіка 2010 г. № 200 "Аб адміністрацыйных працэдурах, што ажыццяўляюцца дзяржаўнымі органамі і іншымі арганізацыямі па заявах грамадзян».\nМаларыцкі лясгас ажыццяўляе ў адносінах да юрыдычных асоб і індывідуальных прадпрымальнікаў адміністрацыйныя працэдуры ў адпаведнасці з Пастановай Рэспублікі Беларусь ад 17 лютага 2012 г. № 156 "Аб зацвярджэнні адзінага пераліку адміністрацыйных працэдур, што ажыццяўляюцца дзяржаўнымі органамі і іншымі арганізацыямі ў адносінах да юрыдычных асоб і індывідуальных прадпрымальнікаў ... »\nАдміністрацыйныя працэдуры ў сферы прыродакарыстання\n- Выдача дзяржаўнага пасведчання на права палявання;\n- Абмен дзяржаўнага пасведчання на права;\n- Выдача дубліката дзяржаўнага пасведчання на права палявання наўзамен які прыйшоў у непрыдатнасць, страчанага (выкрадзенага) пасведчання;\n- Выдача ляснога білета на права карыстання участкам ляснога фонду (касьба, пашча жывёлы, размяшчэнне вулляў і пчальнікоў);\n- Выдача ордэра на рубку лесу не больш за 50 куб. метраў драўніны;\n- Выдача ордэра на адпачынак драўніны на пні (нарыхтоўка дзелавой драўніны да 50 куб. метраў па таксавай кошту для аднаўлення жылога дома і (або) надворных пабудоў, знішчаных або пашкоджаных у выніку пажару, стыхійнага бедства ці іншага шкоднага ўздзеяння);\n- Прыняцце рашэння аб прадастаўленні адтэрміноўкі на правядзенне высечак лесу і (або) вывазку драўніны;\n-Выдача лесасечнага білета;\n-Прыняцце рашэння аб прадастаўленні адтэрміноўкі правядзення высечак лесу і (або) вывазкі драўніны;\n- Узгадненне біёлага-эканамічнага абгрунтавання паляўнічых угоддзяў;\n- Прыняцце рашэння з наступным заключэннем адпаведнага дагавора аб прадастаўленні ўчастка ляснога фонду ў арэнду для нарыхтоўкі жывіцы, нарыхтоўкі другарадных лясных рэсурсаў, пабочнага лесакарыстання, а таксама для лесакарыстання ў мэтах правядзення культурна-аздараўленчых, турыстычных, іншых рэкрэацыйных і (або) спартыўна-масавых, фізкультурна-аздараўленчых і спартыўных мерапрыемстваў\n-Выдача ляснога білета: - для ажыццяўлення пабочнага карыстання і нарыхтоўкі другарадных лясных рэсурсаў ; - на нарыхтоўку жывіцы;\nАдміністрацыйныя працэдуры ў сферы працы і сацыяльнай аховы\n-Выдача выпіскі (копіі) з працоўнай кніжкі;\n-Выдача даведкі аб месцы працы і займаемай пасады;\n-Выдача даведкі аб перыядзе працы;\n-Выдача даведкі аб памеры заработнай платы (грашовага забеспячэння);\n-Прызначэнне дапамогі па цяжарнасці і родах;\n-Прызначэнне дапамогі ў сувязі з нараджэннем дзіцяці;\n-Прызначэнне дапамогі жанчынам, якія сталі на ўлік у дзяржаўных арганізацыях аховы здароўя да 12-тыднёвага тэрміну цяжарнасці;\n-Прызначэнне дапамогі па догляду за дзіцем ва ўзросце да 3 гадоў;\n-Прызначэнне дапамогі на дзяцей, старэйшых за 3 гады;\n-Прызначэнне дапамогі па догляду за хворым дзіцем ва ўзросце да 14 гадоў;\n-Прызначэнне дапамогі па догляду за дзіцем ва ўзросце да 3 гадоў і дзіцем-інвалідам ва ўзросце да 18 гадоў у выпадку хваробы маці;\n-Прызначэнне дапамогі пры санаторна-курортным лячэнні дзіцяці-інваліда;\n-Выдача даведкі аб памеры прызначанага дапамогі на дзяцей і перыядзе яго выплаты;\n-Выдача даведкі аб выхадзе на працу, службу да заканчэння водпуску па догляду за дзіцем ва ўзросце да 3 гадоў і спыненні выплаты;\n-Выдача даведкі аб ўтрыманні аліментаў і іх памеры;\n-Выдача даведкі аб незабяспечанасці дзіцяці ў бягучым годзе пуцёўкай за кошт сродкаў дзяржаўнага сацыяльнага страхавання ў лагер з кругласутачным знаходжаннем;\n-Выдача даведкі аб знаходжанні ў адпачынку па догляду за дзіцем да дасягнення ім ўзросту 3 гадоў;\n-Выдача дапамогі (матэрыяльнай дапамогі) на пахаванне;\n-Выдача даведкі аб даходах, вылічаных і ўтрыманых сумах падаходнага падатку з фізічных асоб;\n-Выдача даведкі аб перыядзе, за які выплачана дапамога па цяжарнасці і родах.\nАдміністрацыйныя працэдуры ў сферы жыллёвых праваадносін\n-Аб зняцці грамадзян з уліку маючых патрэбу ў паляпшэнні жыллёвых умоў;\n-Аб пастаноўцы на ўлік (аднаўленні на ўліку) грамадзян, якія маюць патрэбу ў паляпшэнні жыллёвых умоў;\n-Выдача копіі асабовага рахунку.


У Горадні адкрылася крама «Адметнасць» з патрыятычнымі беларускімі рэчамі.\n– Праходзьце, калі ласка! – з усмешкай вітае нас гаспадар новай крамы. На блакітна-шэрых палічках кідаюцца ў вочы яскрава-чырвоныя Пагоні» – на цішотках, кубках, мыле, значках, сцягах і г.д. Канцэпцыя крамы – патрыятычныя рэчы, якія кожны мог бы набыць сабе па даступным кошце.\nУ краме «Адметнасць»\nУ краме «Адметнасць»Сяргей Верамеенка ў беларускім коле гарадзенцаў асоба вядомая. Актывіст партыі Беларуская Хрысціянская Дэмакратыя апошнія гады зарабляў на жыццё, кіруючы таксоўкай. Пра сваю краму марыў даўно ды ўрэшце жаданне здзейснілася.\nШаўрон беларускай мытні\n«Я вельмі радаваўся, калі ў нашым горадзе з’явілася этна-крама «Цудоўня». Але ўсё ж такі яе гаспадары рухаюцца ў кірунку этнікі, там шмат ручных вырабаў таленавітых майстроў, а хацелася нечага такога менавіта патрыятычнага. Каб можна было прыйсці, спакойна набыць сцяг і герб Пагоня. У нас тут крыху прасцей. Мы не цураемся самых простых вырабаў, самых танных, нават пластыку не цураемся. У тым ліку супрацоўнічаем з дзяржаўнымі прадпрыемствамі. Аршанская і Слонімская фабрыкі мастацкіх вырабаў пастаўляюць для нас вышываныя кашулі ды сукенкі з арнаментам, абрусы. Пры гэтым мы ставім меншую нацэнку. Прасцей кажучы, што ў нас купляеш, што паехаць у Слонім – тое самае будзе», – кажа гаспадар новай крамы.\nАўтэнтычныя шаўроны ў краме «Адметнасць»\nАднак не ўсе дзяржаўныя прадпрыемствы гатовыя супрацоўнічаць з уладальнікам «Адметнасці». Ужо некалькі месяцаў Сяргей Верамеенка канфліктуе з магілёўскай фабрыкай «Стужка», кіраўнікі якой адмаўляюцца вырабіць бел-чырвона-белую стужку, хоць раней прадукавалі такую для symbal.by.\nКожная рэч – з гісторыяй\nНа паліцах стаяць шкляныя кубкі з «Пагоняй» Вадзіма Саранчукова, намесніка старшыні партыі БНФ у Горадні. Мыла ў форме славутых «пачакуноў» са сцяжкамі «Чаканне дастала», якое рабіла Ганна Дундукова. Яе муж праходзіў па справе «Белага легіёну».\n«А вось тэпцікі-валёнкі з сімвалам «Белага легіёну». Самі з жонкай рабілі. Усяго тры штукі было, адна пара ў Нямеччыну паехала, адну сам нашу, а апошняя тут. Бранзалеткі вінілавыя, кубкі замаўлялі. Тут у кожнай рэчы свая гісторыя. У Андрэя Мялешкі, журналіста і адначасова філатэліста, мы набылі пэўную колькасць аўтэнтычных вайсковых шаўронаў з бел-чырвона-белымі сцяжкамі, якія выпускаліся ў 90-я. Вось, да прыкладу, шаўрон спецназу. Сёння ўжо цяжка паверыць, што беларускі спецназ такія насіў», – працягвае экскурсію Сяргей Верамеенка.\nІншыя шаўроны таксама ўнікальныя: памежныя войскі, міліцыя, Міністэрства ўнутраных спраў, знайшоўся нават Парашутна-дэсантны полк, – усе з бел-чырвона-белым сцяжком. Як напамін пра тую Беларусь, якая ўсё болей і болей выдаляецца з памяці.\nУладальнік крамы «Адметнасць» Сяргей Верамеенка\nКаўнеркі скандальнага гарадзенскага трэнера\nНа сценах вісяць новыя цішоткі, сярод іх некалькі з эмблемай атраду «Пагоня». Вышыванкі, патрыятычныя каўнеркі. Раптам спадар Сяргей прыадкрыў невялічкую шафку за сталом, адкуль выцягнуў некалькі жоўтых каўнерак.\n«Мы зрабілі каўнерку адну цікавую. Памятаеце, не так даўно скандал быў? Ігар Кавалевіч, трэнер футбольнага клубу «Нёман», выйшаў на матч з «БАТЭ» у кашульцы з нашытай Пагоняй. Нешта падобнае і мы вырашылі нарабіць, каб фанаты куплялі ды посцілі потым фоткі з хэштэгам #такіясамыяяккавалевіч, да прыкладу. Пакуль на вітрыну не вывешваем, бо яшчэ не ўзгаднілі», – кажа Сяргей Верамеенка.\nІгар Кавалевіч, трэнер футбольнага клубу «Нёман», выйшаў на матч з «БАТЭ» у кашульцы з нашытай «Пагоняй»\nСкандальная каўнерка Ігара Кавалевіча, трэнера гарадзенскага футбольнага клубу «Нёман»\nНапрыканцы размовы гаспадар «Адметнасці» дадаў:\n«Ведаеце, калі я працаваў кіроўцам таксоўкі, людзі сядалі ў машыну і казалі, як здорава, а дзе такі сцяжок набыць, бел-чырвона-белы? І падумаўшы, я мог толькі і сказаць: або ў Менску, або ў Беластоку. А зараз і ў Горадні будзе можна».\nКраму «Адлегласць» можна знайсці на другім паверсе будынку па вул. Кірава 3, побач з Цэнтрам гарадскога жыцця і этна-крамай «Цудоўня».\nПаўліна Валіш, фота Васіль Малчанаў/ Belsat.eu\nТэгі: беларуская крама, Горадня, Пагоня, сцягі


Карл Генры ONLINE! УСПЕШЧАВАННЯ электроннай электроннай кнігі *\nНавучанне Joomla 3\nчленыУвайсці / Рэгістрацыя\nСамы лепшы савет пры стварэнні сайта ў Інтэрнэце з'яўляецца тое, што вы павінны засяродзіцца на канкрэтнай і пэўнай вобласці (A Niche) - усё змесціва павінна ставіцца да гэтай нішы.\nКалі ў вас ужо ёсць бізнес, які вы прымаеце ў Інтэрнэце, то ў вашай галіны будзе зусім ясна, і вы будзеце ведаць усё аб вашай нішы тэме, калі вы вырашылі пачаць з нуля, то ў вас ёсць магчымасць выбару шырокага спектру нішы прадметы.\nГэтая ніша або спецыялізацыя, што пошукавыя сістэмы будуць шукаць пры ўключэнні вашага сайта ў выніках пошуку.\nКалі вы збіраецеся пачаць і запусціць новы бізнес у Інтэрнэце, вы павінны выбраць вобласць, што вы зацікаўлены ў вырашэнні на доўгатэрміновай аснове, Калі вы выбіраеце вобласць бізнесу ў Інтэрнэце проста з камерцыйных меркаванняў вы зрабілі вольны цікавасць і адмовіцца ад праекту пакуль зарана.\nКалі вы не прыкладваючы існуючы офф-лайн бізнесу ў Інтэрнэце, і вы з усіх сіл, каб знайсці сваю асаблівую вобласць цікавасці паспрабаваць гэтыя метады;\n· Якія прадметы іншыя людзі пытаюцца ваш раіць на?\n· Паглядзіце на любыя кнігі, якія вы набылі\n· Якія часопісы вы апыняецеся гледзячы?\n· Якія ТБ праграмы вы атрымліваеце асалоду ад больш?\n· Якія прадметы вы апыняецеся казаць аб сацыяльна?\n· Якія прадметы і іншыя людзі прыходзяць да вас па параду?\n· Што вы знойдзеце вельмі лёгка зрабіць, і што адбываецца натуральным чынам?\nТак проста агледзецца ў сваім жыцці і дзейнасці для ключоў да таго, што вашы інтарэсы і вэб-сайт павінен быць а.\nСтаранна прадумайце гэтыя пытанні і запішыце любыя і ўсе ідэі, якія вы атрымліваеце, каб знайсці прадмет, які вы можаце паслядоўна працаваць на працягу бліжэйшых месяцаў і гадоў, не губляючы цікавасць, з мэтай стаць прызнаным экспертам.\nПрацягвайце ісці і не здавацца - гэта так проста.\n9 Дзеянне крокі\nВось асноўныя крокі ONLINE! Поспех Асновы Вы можаце націснуць на спасылку ніжэй або загрузіць поўную электронную кнігу ніжэй;\nФонд - «варонка продажаў»\nДзеянне Крок 1 - Выберыце Нішу Тэму\nДзеянне Крок 4 - Дайце падарунак\nДзеянне Крок 9 - Атрымаць даменнае імя і хостынг\nЗаключэнне і Рэзюмэ\nЗагрузіць поўны кнігу ** Бясплатна ** Цяпер!\nПроста увядзіце свае дадзеныя ніжэй\nКолькасць праглядаў: 18591\nКарл Генры ONLINE! УСПЕХ - КБ\nПартнёрскія партнёры Сардэчна запрашаем!\nПартнёрскія інструменты партнёра


Панядзелак, Сакавік 8, 2010 Нядзелю, Кастрычнік 4, 2015 Мэт Чандлер\nЯ заўсёды буду памятаць свайго настаўніка эканомікі ў сярэдняй школе, спадара Дылка. Акрамя яго вясёлай самацэнзуры, калі было відавочна, што ён хацеў праклінаць (? Ну ... ПАМАГЫ !?), яго паўторнае выкарыстанне клішэ фактычна здолела ўбіць пэўныя кавалачкі мудрасці ў мой мозг, выкліканы гармонамі. Сярод яго любімых:\nКалі вы не плануеце, вы плануеце правал.\nЦяпер гэта яшчэ да вынаходніцтва тых жудасных матывацыйных плакатаў з выявамі кітовых хвастоў і людзей, якія паднімаюцца на горы, якіх вы бачыце ў кожным карпаратыўным офісе. Распаўсюджванне парад мудрацоў было тэрыторыяй вашых бацькоў, настаўнікаў і PBS. Нягледзячы на халтурны характар такіх адвакатаў, гэты прытрымліваўся мяне.\nЗараз у маім прафесійным жыцці планаванне займае значную частку майго часу, і гэта нездарма. Пры складанні зместу і сацыяльныя медыя-стратэгіі, адзіная важная задача - усталяваць, якія платформы і паслугі найбольш карысныя для вашых патрэб, і спланаваць свой падыход адпаведна.\nНе толькі воляй і няволяй падыходзіць да развядзення асобы вашага брэнда, але і выдаткоўваецца фінансава. Без дакладнага ўліку таго, што было зроблена, і часу, выдаткаванага на гэта, вашы намаганні ў Інтэрнэце - гэта поўная пустая трата часу і грошай.\nЛюбы лічбавы магазін, які варта іх солі, прапануе вам працэс іх планавання. Калі яны гэтага не робяць, спытайце іх пра гэта. Калі яны падшываюць і сякуць, альбо зусім не маюць, уцякайце. Вы ўбачыце, што ваш бюджэт на інтэрнэт -маркетынг скарачаецца, і вам няма чаго асабліва паказаць, акрамя адмененых чэкаў.\nЗ гэтай мэтай, калі ваша кампанія здольная пайсці ў адзіночку ў лічбавай прасторы, я настойліва рэкамендую вам паглядзець Кіраўніцтва CMO па сацыяльным ландшафце. У асноўным гэта казённая інфармацыя ў сацыяльных сетках аб перавагах і недахопах лепшых платформаў і сэрвісаў. Аналіз быў выкананы 97th паверх, і гэта выдатны даведнік па рэсурсах на адным аркушы.\nЁсць мноства паслуг сацыяльных сетак; ні адзін з іх не з'яўляецца правільным, гэтак жа як і спроба выкарыстоўваць усе з іх не эфектыўная. Няма адзінага адказу, няма адзінага падыходу да кантэнту ў сацыяльных сетках, які працуе для кожнага кліента. Займаючыся прадуманым, канструктыўным планаваннем, вы максімальна эфектыўна выкарыстоўваеце свой час і грошы.\nКлючавыя словы: КМАсацыяльныя медыясацыяльны ландшафтплан сацыяльных медыя\nДжон У. Рывард\nMar 8, 2010 ў 4: 52 PM\nПроста пачынаю працу з сацыяльнымі сеткамі і вучуся шмат штодня. Па-ранейшаму вызначаю сваю ўвагу, пакуль прасоўваюся наперад. Выдатны сайт тут! Будзем рады чытаць яшчэ.\nMar 9, 2010 ў 1: 36 PM\nСпасылаючыся на фразу "Калі вам не ўдаецца планаваць, вы плануеце пацярпець няўдачу", я б сказаў, што гэта цалкам дакладна. Кожная бізнес-кампанія ў сацыяльных сетках павінна мець сэнс, мэту і канчатковую мэту. Выкарыстанне сацыяльных сетак павялічыла на тысячы магчымасцяў, якія малы бізнес мае для павышэння пазнавальнасці брэнда, паляпшэння абслугоўвання кліентаў, павелічэння продажаў і наладжвання адносін. Што галоўнае пасля таго, як вы стварылі свой план? Каб быць там, стварыце сваю суполку і клапоціцеся пра яе!\nЯ рэкамендую наступны адказ http://bit.ly/aqAGbe на Startups.com, дзе Марыя Сіпка згадвае падрабязны план стварэння вашай суполкі ў Інтэрнэце.\nДарэчы, вы можаце размясціць уласныя пытанні, звязаныя з бізнесам 😉\nMar 10, 2010 ў 10: 10 А.М.\nГэта цудоўны спіс, Піт. Дзякуй за прачытанае і ўклад.\nТак шмат людзей не можа нават звярнуцца да першага кроку (падумайце, чаго вы хочаце дасягнуць), што астатняя частка працэсу становіцца бессэнсоўнай. Без дакладных мэт і задач, у дачыненні да якіх можна ўжываць паказчыкі, вы проста здымаеце спачатку, а потым задаеце пытанні.